title: Saksanpihta

text: Saksanpihdan puuaines on pehmeää, joustavaa ja vaaleaa. Sitä käytetään yleisesti rakennuksien, huonekalujen ja paperin raaka-aineena. Puuaines soveltuu hyvin myös soitinten rakentamiseen ja lahonkestävyytensä ansiosta myös vesirakentamiseen ja kattopäreisiin. Aikaisemmin saksanpihtaa käytettiin erityisesti kaivoskäytävien tukemiseen. Tämä johtui siitä, että saksanpihdan puuaines natisi kovaäänisesti joutuessaan liiallisen paineen alle ja varoitti näin kaivostunnelien romahtamisvaarasta.


title: Saksanpihta

text: Saksanpihta on levinneisyysalueensa ulkopuolella yleinen koristepuu, joskus myös viljelymetsäpuu.. Suomessa saksanpihta menestyy viljeltynä sisämaassa Keski-Suomen korkeuksille, rannikolla Oulun korkeudelle saakka.


title: Ayrshire

text: Ayrshire on Skotlannin Ayrin kreivikunnasta peräisin oleva lypsykarjarotu. Se on kehitetty risteyttämällä skottilaista alkuperäiskarjaa muiden rotujen, etenkin teeswater-, west highland-, shorthorn- ja channel island -rotujen kanssa. Ayrshire-rodulle perustettiin kantakirja vuonna 1877. Rotu on Suomen lypsykarjaroduista yleisin.


title: Ayrshire

text: Ayrshire-nauta on sarvekas ja väriltään valkoinen punaruskein laikuin. Ruskean sävyt vaihtelevat kellervänvaaleasta tummanruskeaan. Ayrshire tunnetaan tehokkaasta korsirehunkäytöstä, hyvästä lisääntymiskyvystä ja pitkäikäisyydestä. Keskimäärin ayrshire-rotuinen lehmä painaa 450–590 kiloa. Suomen karjantarkkailussa ayrshirelehmät lypsivät vuonna 2008 keskimäärin noin 8 500 kiloa maitoa tuotantokaudessa. Keskimääräinen rasvapitoisuus oli 4,33 % ja valkuaispitoisuus 3,48 %. Rotua pidetään hyväluonteisena.


title: Ayrshire

text: Suomen ensimmäiset ayrshireyksilöt tuotiin maahan 1800-luvun puolivälissä. Vuosina 1847–1858 Suomeen tuotiin yhteensä noin viittätoista rotua Euroopasta. Ayrshirea oli näistä eläimistä valtaosa, ja rotu oli tuoduista ainoa, joka vakiintui Suomeen. Tuontien yhteydessä levinneet karjarutto ja naudan tuberkuloosi tappoivat suuren osan muunrotuisista tuonneista.


title: Ayrshire

text: Suomen valtio tuki ayrshiren tuontia vuosina 1947–1985, koska rotua pidettiin Suomen olosuhteisiin parhaiten sopivana. Nykyään ayrshire on Suomen yleisin lypsyrotu.


title: Luettelo Ranskan avointen naisten kaksinpelin voittajista

text: Tämä on luettelo Ranskan avoimen tennisturnauksen naisten kaksinpelin voittajista.


title: Aldan

text: Aldan voi viitata seuraaviin:


title: Billy Zane

text: William George ”Billy” Zane Jr. (s. 24. helmikuuta 1966 Chicago, Illinois) on yhdysvaltalainen näyttelijä, tuottaja ja ohjaaja. Hänet tunnetaan luultavasti parhaiten Caledon Hockleyn roolista elokuvasta "Titanic" sekä miespääosasta elokuvassa "Mustanaamio" (1996). Hän on näytellyt urallaan kymmenissä elokuvissa sekä vieraillut lukuisissa tv-sarjoissa, muun muassa sarjassa "Twin Peaks" (1990). Hän on ollut naimisissa Lisa Collinsin kanssa vuosina 1988–1995.


title: Tuomaan teot

text: Tuomaan teot on Uuden testamentin apokryfisiin kirjoituksiin kuuluva gnostilainen kirjoitus, joka kertoo apostoli Tuomaan lähestysmatkoista Intiassa ja päättyy hänen marttyyrikuolemaansa.


title: Tuomaan teot

text: "Tuomaan teot" on kirjoitettu 200-luvulla. Sen kirjoittajana pidetään Leukiosta, joka oli Epifanioksen mukaan Johanneksen kumppani: Epifanios antaa ymmärtää, että tekoja luettiin laajalti 300-luvulla. Kirjoitus on säilynyt kokonaisena syyrian ja kreikan kielillä, sen lisäksi siitä on säilynyt useita katkelmia. Tutkijoiden mukaan kirjoitus kirjoitettiin alun perin syyriaksi. Säilyneet syyriankieliset versiot on kuitenkin siivottu selvimmin gnostilaisista ajatuksista, joten sisältö on säilynyt alkuperäisemmin kreikankielisissä versioissa.


title: Tuomaan teot

text: "Tuomaan teot" on osa laajaa apostolien teoista kertovaa kirjallisuutta ("passio"-kirjallisuus), jota syntyi ensimmäisinä kristillisinä vuosisatoina. Ne yhdistelevät erilaisia legendoja ja ajan tilanteen mukaan sovitettuja opetuksia. "Tuomaan tekoja" ei tule sekoittaa "Tuomaan evankeliumiin".


title: Tuomaan teot

text: "Tuomaan tekoihin" kuuluu osana niin kutsuttu "Helmihymni", runo, joka oli suosittu varhaiskristittyjen parissa. Se on "Tuomaan tekoja" vanhempi ja arvokas itsessäänkin.


title: Witwickyn perhe

text: Witwickyn perhe ovat kuvitteellisia hahmoja alkuperäisestä "Transformers"-sarjasta sekä Michael Bayn ohjaamista näytelmäelokuvista.


title: Witwickyn perhe

text:
Spike on Autobottien ensimmäinen side maapallon väkeen. Decepticonien hyökättyä öljynporauslautalle, joutuivat Spike ja hänen isänsä vedenvaraan. Autobottien saapuessa paikalle Optimus Prime pelasti heidät, Jazzin avustuksella.
Aluksi Spike tuntui tulevan läheiseksi Autobot Houndin kanssa, mutta muutaman jakson jälkeen Spike vietti koko loppusarjan Bumblebeen ystävänä.
Sarjan edetessä Spike tapasi tytön nimeltä Carlyn, jonka kanssa hän meni toisen ja kolmannen tuotantokauden välillä naimisiin.


title: Witwickyn perhe

text: Vuonna 2005 Spike työskenteli Bumblebeen kanssa Cybertronia kiertävällä Kuuasema 2:lla. He molemmat joutuivat Unicronin vangiksi, mutta hänen poikansa Daniel onnistui pelastamaan Spiken viime hetkellä. Myöhemmin Spike toimi Autobottijohtaja Rodimus Primen avustajana rauhanlähettilästyössä.


title: Witwickyn perhe

text:
Toisin kuin animaatiosarjassa, Spike ei ollut alusta asti mukana. Decepticonien siepattua Spiken pikkuveljen, Busterin, hän tutustui juuri maahan saapuneisiin Fortress Maximuksen johtamiin Autobotteihin ja liittoutui näiden kanssa, pelastaakseen veljensä. Fortress Maximus oli kyseisenä aikana Headmaster ja kun hänen pääksi muuntautuva Nebulos-planeetalta kotoisin oleva Galen sai surmansa taistelussa Scorponokia vastaan, Spike otti Galenin paikan ja ryhtyi Headmastersiksi. Hän yhdistyi Fortress Maximuksen ruumiiseen ja sai komentoonsa yhdessä Maximuksen kanssa Autobottien johtajuuden.
Spike aloitti veljensä pelastusoperaation, mutta operaatio meni pieleen, Autobottien epäiltyä Spiken kykyjä johtajana. Spike joutui ottamaan komennon omiin käsiinsä ja yritti yksin pelastaa Busterin. Tämä päätyi kuitenkin Fortress Maximuksen pahoin vaurioitumiseen, mutta Autobotit ymmärsivät, että Spikessa on potentiaalia.
Kun Spike lopulta onnistui pelastamaan Busterin, he molemmat erosivat Autoboteista ja palasivat kotiin. Myöhemmin Spike vieraili lyhyesti tarinassa, missä Fortress Maximus ottaa henkisesti häneen yhteyttä ja Spike joutuu toteamaan ja hyväksymään sen, että Maximus on Spiken loppuelämän ajan osa häntä.
Spike kuitenkin jätää palaamatta takaisin.
Unicronin lähestyessä Cybertronia, nähtiin vaihtoehtoiseen tulevaisuuteen, vuoteen 2009, sijoittuva tarina, missä Decepticonit olivat Galvatronin johdolla vallanneet maan, ja tappaneet Rodimus Primen ja Autobotit. Spike, tämän tulevaisuuden tyttöystävä Lisa ja muutamat, harvat, Decepticonien murskavoitosta selvinneet Autobotit yrittivät viimeisillä voimillaan vallata haltuunsa Decepticonien linnakkeen, ennen kuin USAn hallitus ampuisi ydinkärjet ja yrittäisivät näin tuhota Decepticonien tukikohdan. Hyökkäys meni pahasti pieleen ja suurin osa elossa olevista Autoboteista sai surmansa. Spike oli joutua Galvatronin tappamaksi, mutta "virallisesta" aikajatkumosta tulleet Unicronin kätyrit sieppasivat vangikseen Galvatronin ja näin Spike sai tilaisuuden taistella maapallon puolesta, harvojen liittolaistensa kanssa.
Aivan alkuperäisen sarjakuvan lopussa Spike saapuu Maximuksen henkisen yhteyden johdattamana tämän luokse ja joutuu viimeisen kerran yhdistymään Maximuksen kanssa, pysäyttääkseen vapaana riehuvan Galvatronin. Pitkän kamppailun lopuksi Fortress Maximus onnistui upottamaan Galvatronin jäiseen veteen. Tämän jälkeen kumpaakaan hahmoa ei enää tultu näkemään.


title: Witwickyn perhe

text:
Spiken pikkuveli.
Toisin kuin animaatiosarjassa, sarjakuvassa ensimmäinen Autobottien ihmisliittolainen ei ole Spike, vaan tämän pikkuveli Buster. Autobot Bumblebeen jouduttua Decepticonien hyökkäyksen kohteeksi, Bumblebee joutui pelastamaan keskellä hyökkäystä olleen Busterin ja heistä tuli ystävät. Myöhemmin Buster joutui Decepticonien sieppaamaksi ja hän oli pitkän aikaa vankina Decepticon Shockwaven johtamassa salaisessa vedenalaisessa tukikohdassa. Busterin veli, Spike yritti pelastaa hänet, mutta epäonnistui.
Lopulta Decepticon Starscream käytti Busteria sekä Autobottien että Decepticonien huomion poisviemiseen omilta suunnitelmiltaan. Autobotit saivat Busterin pelastettua jäätiköltä. Buster auttoi Optimus Primea pysäyttämänä Starscreamin. Tämän jälkeen hän palasi kotiinsa, perheensä luokse.
Tärkeästä roolistaan sarjakuvan alkupuoliskolla huolimatta, Buster ei enää Starscreamin pysäyttämisen jälkeen esiintynyt alkuperäisessä sarjakuvassa.


title: Witwickyn perhe

text: Busteria ei ole olemassa animaatiosarjassa.


title: Witwickyn perhe

text:
Spiken ja Busterin isä.
Sparkplug on alusta asti lujasti poikansa Spiken rinnalla auttamassa Autobotteja taistelussa Maapallon puolesta. Sparkplug on sarjan alussa öljynporauslautan mekaanikko, mutta sarjan aikana hän viettää paljon aikaa Autobottien maassa olevan päämajan, Arkin, luona. Hän on useasti sarjan aikana korjaamassa loukkaantuneita Autoboteja yhdessä Ratchetin kanssa.
Sparkplug esiintyy vain kahdella ensimmäisellä tuotantokaudella, eikä häntä nähdä enää kolmannella kaudella tai elokuvassa "".


title: Witwickyn perhe

text:
Toisin kuin animaatiosarjassa, sarjakuvassa Sparkplugilla on todella huono suhde Autoboteihin. Hän vihaa näitä, mutta on pohjimmiltaan näiden puolella, koska hän ymmärtää Decepticonien olevan vaaraksi ihmisille. Sparkplug saa Autobotien tukikohdassa tekemänsä vierailun aikana pahan sydänkohtauksen Autobotien yritettyä estää häntä pakenemasta. Hän kuitenkin toipuu kohtauksesta myöhemmin.
Sparkplugin vanhemman pojan Spiken liityttyä Autoboteihin Sparkplug järkyttyy pahasti.
Kun Buster oli pelastunut ja palannut Spiken kanssa kotiin, kaikki kolme jättivät sarjakuvan.


title: Witwickyn perhe

text:
Spiken vaimo.
Carly tulee mukaan toisella tuotantokaudella. Hän tutustuu Spikeen ja tämän kautta Autobotteihin. Carlylla on pahana tapana tehtä itsepäisiä asioita, ajattelematta myöhemmin tulevia seuraamuksia. Hän rauhoittuu kuitenkin nopeasti sarjan aikana ja alkaa viettää tiivimpää elämää Spiken kanssa. Kolmannella tuotantokaudella hän ja Spike ovat jo naimisissa ja heillä on poika, Daniel. Sarjassa "" Carly oli kuolemanvaarassa, kun Decepticon Scorponokin rakennuttaman Death Towerin ("Kuolontorni") voima alkoi vaikuttaa myös häneen.


title: Witwickyn perhe

text: Carly ei esiinny sarjakuvassa.


title: Witwickyn perhe

text: Spiken ja Carlyn poika.


title: Witwickyn perhe

text:
Daniel tulee mukaan elokuvassa "The Transformers: The Movie". Danielin isä, Spike on Cybertronia kiertävällä kuuasemalla ja hän ikävöi tätä. Daniel viettää aikaa maassa, Autobotien tukikohdassa, Autobot Cityssä, yhdessä Autobot-ystävänsä Hot Rodin kanssa. Decepticonien hyökätessä Autobot Cityyn Daniel joutuu Autobottien ja Decepticonien sodan väliin.
Spiken kadottua, Unicronin hyökätessä Moonbase 1:lle, Daniel lähtee Autobottien mukaan ottamaan asiasta selvää. Elokuva lopussa hän onnistuu pelastamaan isänsä Spiken, Bumblebeen, Jazzin ja Cliffjumperin varmalta kuolemalta ja he pakenevat Unicronin sisältä muiden autobotien kanssa Cybertronille.
Animaatiosarjan kolmannella kaudella Daniel on ystävystynyt pienikokoisen Autobotin, Wheelien kanssa ja vietää paljon aikaa tämän seurassa. Japanilaisessa ""-sarjassa Daniel nähdään usein syömässä lempiruokaansa purjoa ja riisikakkuja.


title: Witwickyn perhe

text: Sarjakuvassa Danielia ei ole olemassa.


title: Witwickyn perhe

text:
Ensimmäisessä "Transformers"-elokuvassa Samuel James "Sam" Witwicky on nuori, teini-ikäinen poika, joka saa itselleen ensimmäisen autonsa. Samin ostama auto osoittautuu Autobotti Bumblebeeksi. Sam liittoutuu Autobottien kanssa, etsiessään heidän synnyinvoimaansa, Allsparkia. Mutta myös Decepticonit ovat etsineet Samia ja haluavat häneltä tietoja. Elokuva aikana Sam rakastuu Mikaela Banes-nimiseen tyttöön. Yhdessä Mikaelan kanssa hän yrittää pelastaa Allsparkia joutumasta Decepticonien käsiin.
Suuren lopputaistelun aikana epätoivoinen Sam onnistuu työntämään raakaa voimaa olevan Allsparkin suoraan Megatronin rinnassa olevaan kipinään, tappaen tämän.


title: Witwickyn perhe

text: Elokuvassa "" Sam lähti yliopistoon ja ennen lähtöään jätti yhdestä vanhasta paidastaan löytämänsä Allsparkin palasen Mikaelan käsiin. Tietämättään hän sai palasesta tiedon transformerien historiasta. Hän itse ei ymmärtänyt mikä hänellä oli, mutta sitten Decepticonit kaappasivat hänet sekä Mikaelan ja Leo Spitzin (Samin huonetoveri yliopistossa). He pääsivät pakoon, mutta Optimus Prime sai surmansa. He etsivät käsiinsä Seymour Simmonsin, Sektori 7:n entisen agentin. Hänen avullaan he löysivät Jetfiren, joka oli entinen Decepticon. Hänen antamansa avun ansiosta Sam etsi käsiinsä Johtajuuden Matrixin, jolla hän herätti Optimuksen kuolleista. Kun Optimus tuhosi auringonkorjuukoneen ja tappoi Fallenin, Sam, Mikaela, Leo, Simmons, Samin vanhemmat, NESTin sotilaat ja Autobotit palasivat takaisin Amerikkaan, jonne saavuttuaan Sam palasi takaisin yliopistoon.


title: Witwickyn perhe

text: Elokuvassa "" Sam asui nykyään Washingtonissa uuden tyttöystävänsä, Carly Spencerin, sekä pienikokoisten Autobottipakolaisten, Wheelien ja Brainsin kanssa. Hän oli aiemmissa elokuvissa tekemiensä urotekojen vuoksi saanut kunniamitalin. Hän etsi pitkään töitä, kunnes sai juoksupojan paikan Accuretta Systemsistä. Mutta sitten Jerry Wangin murha ja in hyökkäys Accurettassa vetivät hänet taas mukaan sotaan. Vastoin Yhdysvaltojen kansainvälisen tiedustajan johtajan, Charlotte Mearingin, neuvoja hän yritti Seymour Simmonsin ja Dutchin avulla selvittää Decepticonien juonta. Optimus Primen mentorin, Sentinel Primen, paljastuttua petturiksi, Carly joutui esimiehensä, Dylan Gouldin, joka työskenteli Decepticoneille, vangiksi. Kun Autobottien oletetaan kuolleen Xantiumin räjähdyksessä, Sam päätti lähteä yksin pelastamaan Carlya, mutta saa avukseen Robert Eppsin ja muutaman muun NESTin entisen jäsenen. Autobottien paljastuttua olevan elossa hän saa heidän avullaan Carlyn pelastettua. Taistelun aikana hän myös tappaa Starscreamin ja Dylanin. Decepticonien kukistuttua, Sam palaa Carlyn luo ja tunnustaa rakastavansa häntä.


title: Witwickyn perhe

text: Ronald "Ron" Witwicky on "Transformers"-elokuvasarjassa Sam Witwickyn isä. Hän on usein rahasioissa hieman pihi. Esimerkiksi vuoden 2007 "Transformers"-elokuvassa hän suostui maksamaan puolet Samin ensimmäisestä autosta seuraavilla ehdoilla: auto maksaa enintään 4000 dollaria ja Sam saisi kolme kiitettävää arvosanaa.


title: Witwickyn perhe

text: "ssa" hänet nähtiin vain viemässä Sam yliopistoon ja myöhemmin lomalla vaimonsa kanssa Pariisissa, josta Decepticonit myöhemmin vangitsivat heidät. He vapautuivat, kun Bumblebee tappoi Rampagen ja Ravagen.


title: Witwickyn perhe

text: Ronald Witwickyä näyttelee elokuvissa Kevin Dunn.


title: Witwickyn perhe

text: Judy Witwicky on "Transformers"-elokuvasarjassa Sam Witwickyn äiti. Häntä näyttelee elokuvissa Julie White.


title: Witwickyn perhe

text: Archibald on Samin isoisoisoisä (suomenkielisissä tekstityksissä isoisoisä), joka lähti tutkimusretkelle Pohjoisnavalle vuonna 1897. Hän löysi sieltä Megatronin jäätyneen robottikehon ja vahingossa aktivoi hänen navigaatiojärjestelmänsä, joka piirsi tiedot Allsparkin sijainnista hänen laseihinsa. Lisäksi Archibald alkoi nähdä näkyjä tulevaisuudesta ja piirteli hullun lailla cybertronilaisia symboleita. Sen seurauksena hän joutui mielenterveyslaitokseen, jossa hän vietti lopun elämänsä. Hänen tavaransa vietiin hänen perheelleen ja sukupolvi toisensa jälkeen ne lopulta päätyivät Samille, joka pisti ne myyntiin eBay-sivuilleen.


title: Witwickyn perhe

text: Archibald Witwickyä näyttelee vuoden 2007 "Transformers"-elokuvassa William Morgan Sheppard.


title: Helmihymni

text: Helmihymni ("Apostoli Juudas Tuomaan hymni, kun hän oli intialaisten maassa", myös "Sielun hymni") on gnostilainen apokryfisiin kirjoituksiin kuuluva runo, joka tunnetaan yleisemmin osana "Tuomaan tekoja". "Tuomaan teoissa" apostoli Tuomas laulaa hymnin rukoillessaan itsensä ja vankitoveriensa puolesta.


title: Helmihymni

text: "Helmihymni" on peräisin 200-luvulta iranilais-parthialaisesta ympäristöstä. Monet tutkijat katsovat, että hymni on itse "Tuomaan tekoja" vanhempi, mutta ei ole kuulunut alun perin tekoihin, koska se esiintyy ainoastaan yhdessä tekojen syyrian- ja yhdessä kreikankielisessä käsikirjoituksessa. Hymni on säilynyt ennen kaikkea manikealaisessa perinteessä, mutta hymni on ollut arvostettu myös ortodoksisessa perinteessä.


title: Helmihymni

text: Hymni kertoo "kuninkaiden kuninkaan" pojasta, joka lähetetään Egyptiin hakemaan helmi sitä vartioivalta käärmeeltä. Matkalla egyptiläiset kuitenkin viettelevät hänet uneen, ja hän unohtaa alkuperänsä ja perheensä. Kuninkaiden kuningas lähettää hänelle kuitenkin kirjeen, joka muistuttaa poikaa menneisyydestään. Kun poika saa kirjeen, hän muistaa tehtävänsä, kaappaa helmen ja palaa.


title: Helmihymni

text: Hymni tulkitaan usein gnostilaisena näkemyksenä ihmisen tilasta: ihmiset ovat hukkuneet materian maailmaan ja ovat unohtaneet todellisen jumalallisen alkuperänsä, mutta sitten jumalaluus lähettää viestin saadakseen ihmiset muistamaan alkuperänsä "gnosiksen" välityksellä. Viesti voi saapua esimerkiksi ilmestyshahmoisena, mikä on gnostilaisuudessa usein Jeesuksen tehtävä.


title: FurryMUCK

text: FurryMUCK on yksi vanhimmista ja suurimmista muuhun kuin taistelunmelskeeseen keskittyvistä MUD-tyylisistä peleistä. Se perustettiin vuonna 1990 kokoontumispaikaksi ja roolipeliympäristöksi antropomorfisten, ihmisenkaltaisten eläinhahmojen ystäville, furry-intoilijoille. Sittemmin siitä on tullut keskeinen elementti antropomorfismin faneille, ja pelissä on usein paikalla yli 400 käyttäjää. Monet antropomorfismin ystävät sanovat, että heidän ensimmäinen kosketuksensa harrastukseen tapahtui FurryMUCKissa, ja useat harrastukseen liitettävät suositut sanonnat ovat saanet alkunsa tässä virtuaaliympäristössä.


title: Lomautus

text: Lomautus on työnantajan toimenpide, jolla väliaikaisesti keskeytetään työnteko ja palkanmaksu. Lomautus edellyttää työnantajalta tuotannollisia tai taloudellisia syitä tai tilapäistä heikennystä työantajan mahdollisuudessa tarjota töitä. Lomautus voidaan toteuttaa myös työaikaa lyhentämällä. Vaikka lomautus keskeyttää työnantajan palkanmaksuvelvollisuuden ja työntekijän työntekovelvollisuuden, se ei katkaise työsuhdetta.


title: Lomautus

text: Työntekijä ansaitsee lomautusaikana vuosilomaa.


title: Lomautus

text: Lomauttamisesta on ilmoitettava työntekijälle viimeistään 14 päivää ennen lomautuksen alkua. Ennen ilmoitusta työnantajan on annettava työntekijälle selvitys lomautuksesta tai neuvoteltava asiasta työntekijöiden kanssa. Jos lomautus on voimassa toistaiseksi, työnantajan täytyy ilmoittaa työnteon uudelleenalkamisesta viimeistään seitsemän päivää etukäteen. Joissakin työehtosopimuksissa on sovittu pidemmistä lomautusilmoitusajoista siten, että ilmoitusaika on sidottu työsuhteen kestoon. Lomautusilmoitus on annettava lomautettavalle henkilökohtaisesti. Jollei tämä ole mahdollista, lomautusilmoitus voidaan toimittaa kirjeitse tai sähköisesti. Työntekijällä on aina oikeus saada lomauttamisesta kirjallinen ilmoitus.


title: Lomautus

text: Vaikka lomautuksen aikana työsuhde on voimassa, jotkin sen ehdot muuttuvat. Työntekijällä on oikeus ottaa muuta työtä sekä irtisanoa työsuhde ilman irtisanomisaikaa, jos lomautuksen loppumiseen on vähintään seitsemän päivää. Uutta työsopimusta tehdessään työntekijän on kuitenkin otettava huomioon, että aikaisemmin tehty työsopimus on ensisijainen.


title: Lomautus

text: Määräaikaisessa työsuhteessa olevan henkilön saa lomauttaa vain, jos työntekijä on vakituisessa työsuhteessa olevan henkilön sijainen ja työnantajalla olisi oikeus lomauttaa vakituinen työntekijä. Jos määräaikainen lomautetaan, hänellä on oikeus purkaa työsopimus. Lomautuksen kestäessä hänellä on oikeus myös irtisanoa se.


title: Lomautus

text: Luottamusmiehen ja työsuojeluvaltuutetun saa lomauttaa ainoastaan samoilla perusteilla, joilla heidät saadaan irtisanoa.


title: Lomautus

text: Päivärahaa saadakseen tulee lomautetun ilmoittautua aina henkilökohtaisesti tai TE-toimiston verkkosivulla viimeistään ensimmäisenä lomautuspäivänä. Päivärahaoikeus voi alkaa aikaisintaan siitä päivästä, jolloin työnhaku työ- ja elinkeinotoimistossa on ollut voimassa.


title: Taisto Tammi

text: Taisto Lundberg, taiteilijanimeltään Taisto Tammi, (10. joulukuuta 1945 Kuusankoski – 5. helmikuuta 1979 Tampere) oli suomalainen iskelmälaulaja. Hän oli ensimmäinen äänilevylle laulanut suomalainen romanilaulaja ja tuli tunnetuksi etenkin Toivo Kärjen tangojen tulkitsijana. Tammen ura alkoi hänen voitettuaan Kotkassa iskelmälaulukilpailun vuonna 1962. Hänen suurin suosionsa ajoittui 1960-luvun alkupuolelle, jolloin hänen tunnetuimpia kappaleitaan olivat ”Tango merellä”, ”Tangotyttö” ja ”Rakkauden rikkaus”. Viimeksi mainitulla kappaleella hän osallistui Eurovision laulukilpailun Suomen-karsintaan vuonna 1964. Tammi menehtyi yllättävän sairaskohtauksen seurauksena Tampereen yliopistollisessa keskussairaalassa vuonna 1979 vain 33-vuotiaana.


title: Miitti

text: Miitiksi (englannin sanasta "meeting") kutsutaan arkikielessä usein Internet-yhteisön, IRC-kanavan tai keskustelufoorumin, jäsenten fyysistä tapaamista. Lyhyt tapaaminen voidaan järjestää julkisella paikalla kuten kahvilassa, baarissa tai jonkin tapahtuman yhteydessä tai jonkun osallistujan kotona, usean päivän kestävä tapaaminen esimerkiksi tarkoitusta varten vuokratussa leirikeskuksessa tai risteilyllä. Tapaaminen saattaa sisältää pelkkää yhdessä oleilua, keskustelemista ja tutustumista tai ryhmää kiinnostavien asioiden tekemistä yhdessä. Etenkin pidemmissä tapaamisissa saattaa myös olla miitin järjestäjien vetämää ohjattua toimintaa.


title: Miitti

text: Internet-yhteisöt keskittyvät yleensä johonkin tiettyyn aiheeseen, joten miitit mahdollistavat samoista asioista kiinnostuneiden ihmisten tapaamisen ja sosiaalisten suhteiden solmimisen. Näin ollen miitit saattavat antaa ujoillekin ihmisille lisää mahdollisuuksia sosiaaliseen toimintaan, kun muihin "miittaajiin" on saanut ensin tutustua Internetissä nimettömyyden suojassa. Verkkotuttavien tapaamisessa on kuitenkin myös riskejä, ja tämän vuoksi etenkin ensimmäistä kertaa miittiin osallistuvia muistutetaan, että Internetissä kaikki eivät ole sitä mitä väittävät olevansa.


title: Miitti

text: Tubettajien järjestettyä tapaamistapahtumaa kutsutaan Meet & Greetiksi, ja niissä normaalisti otetaan kuva, sekä mahdollisesti pyydetään nimikirjoitus.


title: International Union of Socialist Youth

text:
International Union of Socialist Youth (IUSY) (suomeksi "Sosialististen nuorten kansainvälinen liitto") on maailman suurin
kansainvälinen poliittinen nuorisojärjestö. Siihen kuuluu jäseniä 100 eri valtiosta, ja se koostuu 143 erilaisesta sosiaalidemokraattisesta järjestöstä. Suomesta järjestöön kuuluvat Demarinuoret ja SONK. Järjestön keskustoimisto sijaitsee Itävallassa. IUSY:llä on toimistoja kaikissa maanosissa.


title: International Union of Socialist Youth

text:
Järjestön presidenttinä toimii tällä hetkellä eteläafrikkalainen Fikile Mbalula ANC-puolueesta. IUSY on European Youth Forumin täysivaltainen jäsen. EYF taas toimii sekä Euroopan neuvostossa, että Euroopan Unionissa. Lisäksi ECOSY tekee tiivistä yhteistyötä IUSYn kanssa.
IUSY perustettiin 30. syyskuuta 1946 Pariisissa, mutta järjestö kokee jatkavansa vuonna 1907 perustetun ensimmäisen kansainvälisen sosialistisen nuorisojärjestön, Sosialististen nuorisojärjestöjen kansainvälisen liiton, toimintaa.


title: International Union of Socialist Youth

text:
IUSY:n keskeisiä tavoitteita ovat vapaus ja ihmisoikeudet, tasa-arvo, demokratia, kansainvälinen solidaarisuus ja ongelmien ratkaisu poliittisin keinoin.
Kansainväliset nuorten tapaamiset, joissa on jopa 50 000 osallistujaa (1929 Wien), on erittäin tärkeä perinne sosialistisilla nuorisojärjestöillä. Vuonna 1952 IUSY aloitti tämän perinteen ensimmäisellä IUSY leirillä Wienissä.


title: Amga

text: Amga (, ) on 1 462 kilometriä pitkä joki Sahan tasavallan kaakkoisosassa Aldanin, Amgan, Tšuraptšan, Tattan ja Tompon ulusien alueilla. Amga saa alkunsa Aldanin ylängöltä Sahan etelärajan tuntumasta, josta se virtaa kohti koillista ja laskee Aldaniin. Amga on suurin Aldaniin laskevista joista. Joen valuma-alue kattaa 69 300 neliökilometriä. Amga on jäässä lokakuun alkupuolelta toukokuuhun. Kevätulva touko-kesäkuussa, joka edustaa 63 % vuosivirtaamasta. Kesätulvat mahdollisia. Jokien varsilla metsästetään turkiseläimiä ja riistalintuja. Alajuoksun vettä käytetään kasteluun.


title: Leukios Kharinos

text: Leukios, jota Konstantinopolin patriarkka Fotios kutsuu nimellä Leukios Kharinos, oli kristillinen opettaja ja kirjailija, jonka katsotaan kirjoittaneen joukon apostoleista kertovia legendoja, joista monet olivat hyvin suosittuja, ennen kuin ne hylättiin Nikean toisessa kirkolliskokouksessa vuonna 787. Leukios ei ole varhaisempien Ireneuksen nimeltä luettelemien harhaoppisten opettajien joukossa, vaikka apostolien ihmeteoista kertovaa kirjallisuutta oli laajalti liikkeellä jo tuolloin.


title: Leukios Kharinos

text: Laajimman selonteon Leukioksesta antaa Fotios (Codex 114), joka kuvaa apostolien tekojen kirjaa, joka sisälsi Pietarin, Johanneksen, Andreaan, Tuomaan ja Paavalin teoista kertovat kirjat. Hän tuomitsi ne valheellisiksi, itsensä kanssa ristiriitaisiksi ja jumalattomiksi. Epifanios ("Haer". 51.427) sanoo Leukioksen olleen Johanneksen oppilas, joka vastusti yhdessä tämän kanssa ebioniitteja. Tämä on epätodennäköistä, koska muut patristiset kirjoittajat katsovat Leukioksen kirjoitusten olleen luonteeltaan doketistisia, eli kieltäneen Kristuksen ihmisyyden. Augustinus tunsi Leukioksen kirjoitukset, mainiten niiden kirjoittajaksi "Leutiuksen". Augustinuksen mukaansa hänen kiistakumppaninsa Faustus katsoi, että katoliset olivat tehneet väärin jättäessään Leukioksen kirjoitukset pois Raamatusta.


title: Leukios Kharinos

text: Leukioksen kirjoittamiin apostolien tekoihin luetaan seuraavat kirjat:Leukioksen apostolisia tekoja muokattiin myöhemmin oikeaoppisemmiksi todennäköisesti paljonkin. Viidestä tekojen kirjasta Johanneksen teot ja Tuomaan teot ovat kuitenkin edelleen muita gnostilaisempia.


title: Raven-Symoné

text: Raven-Symoné Christina Pearman (s. 10. joulukuuta 1985 Atlanta, Georgia, Yhdysvallat), tunnetaan nimillä Raven-Symoné tai Raven, on yhdysvaltalainen näyttelijä, laulaja-lauluntekijä, malli ja juontaja. Hänet tunnetaan muun muassa elokuvista "The Cheetah Girls", "The Cheetah Girls 2" ja "Prinsessapäiväkirjat 2" sekä televisiosarjasta "That's So Raven".


title: Raven-Symoné

text: Raven-Symoné syntyi Atlantassa, Georgian osavaltiossa, mutta muutti New Yorkiin ollessaan kolmevuotias. Ravenin perheeseen kuuluvat vanhemmat Christopher B. Pearman ja Lydia Gaulden sekä nuorempi veli Blaize. Atlantasta perhe muutti New Yorkin osavaltioon Ossiningin kylään, jossa Raven kävi Park Schoolia. New Yorkissa hän pääsi mallitoimisto Fordin listoille ja jo kaksivuotiaana hän teki mainoksia tuotteille kuten Ritz Crackers, Jell-O, Fisher-Price ja Cool Whip.


title: Raven-Symoné

text: Ravenin varsinainen näyttelijänura alkoi jo kolmevuotiaana. Hän koe-esiintyi elokuvaan "Isäni on kummitus", jossa Bill Cosby oli pääroolissa. Raven ei saanut osaa, mutta Cosby näki pienessä tytössä tähden ja otti hänet vakituiseksi omaan komediasarjaansa "Bill Cosby Show’hun", jossa hänen roolinsa oli pikkuvanha Olivia Kendall. Lisäksi hän teki vierailevia rooleja muun muassa "Bel-Airin prinssissä".


title: Raven-Symoné

text: Vuonna 1993 Ravenistä tuli nuorin MCA Recordsille levyttänyt laulaja. Hänen debyyttialbuminsa oli kehnosti menestynyt "Here's to New Dreams", jonka single ”That's What Little Girls Are Made Of” pääsi Billboard Hot 100 -listan sijalle 68. Seuraava studioalbumi "Undeniable" julkaistiin toukokuussa 1999. Hollywood Recordsin alaisuudessa Raven julkaisi kolmannen albuminsa "This Is My Time", joka nousi Yhdysvalloissa Billboard 200 -listan sijalle 51. Hänen levynsä eivät ole kuitenkaan saavuttaneet menestystä. Kolmas albumi myi Yhdysvalloissa 235 000 kappaletta.


title: Raven-Symoné

text: Raven on uransa aikana julkaissut neljän sooloalbumin lisäksi myös useita soundtrack-albumeja. Esimerkiksi "The Cheetah Girls" -elokuvien soundtrackit myivät parhaimmillaan kultaa ja platinaa.


title: Raven-Symoné

text: Ravenista tuli lapsitähti kolmevuotiaana suositun 1990-luvun komediasarjan, "Bill Cosby Show'n", kautta. Hänen uransa jatkoi nousuaan vuoden kuluttua "Cosby Show'n" päättymisestä, "Hangin' with Mr. Cooper" -sarjassa, johon Raven valittiin esittämään Nicolea. Hän esiintyi sarjassa toisen tuotantokauden kolmannesta jaksosta sarjan loppuun asti vuoteen 1997.


title: Raven-Symoné

text: Vuonna 1994 Raven sai roolin elokuvasta "The Little Rascals", ja alkoi siirtyä vähitellen kohti suurempia tuotantoja. Hän näytteli Eddie Murphyn tähdittämässä elokuvassa "Eläintohtori" (1998) tohtori Dolittlen Charisse-tytärtä. Tämä rooli nosti hänet suuren yleisön tietoisuuteen. Elokuva oli kaupallinen menestys ja sai jatko-osan vuonna 2001.


title: Raven-Symoné

text: 2000-luvun taitteessa Raven siirtyi kohti teinirooleja, jolloin alkoi myös hänen menestyksekäs uransa Disney Channelilla. Hänen ensimmäisiä roolitöitään Disneyn leivissä olivat pääosat Disney Channelin elokuvissa "" sekä "The Cheetah Girls". Raven tähditti myös molempien elokuvien jatko-osia.


title: Raven-Symoné

text: Disney Channelin tuottajat ottivat Ravenin pääosaan uuteen tilannekomediasarjaan, joka kantoi nimeä "That's So Raven". Sarjan nimen piti aluksi olla "Absolutely Psychic" ja Ravenin oli tarkoitus olla sivuroolissa. Tuottajat kuitenkin ihastuivat Raveniin ja suunnittelivat sarjan lopulta yksinomaan hänelle. Sarjaa tehtiin neljä tuotantokautta vuodesta 2003 vuoteen 2007 asti, se nousi Disney Channelin katsotuimmaksi ja nimirooli osoittautui Ravenin läpimurroksi. Sarja sai mm. kaksi Emmy-ehdokkuutta ja Raven voitti roolistaan mm. Young Artist Awardin ja sai Teen Choice-ehdokkuuden. Raven esitti sarjassa kaimaansa Raven Baxteria, jolla on kyky nähdä tulevaisuuteen.


title: Raven-Symoné

text: Oman televisiosarjansa ohella Raven oli mukana Disney Channelin "Kim Possible" -animaatiosarjassa, jossa hän ääninäytteli Kimin parasta ystävää Moniquea. Hän antoi äänensä Moniquelle sarjan jokaisella kaudella sekä kahdessa sarjaan pohjautuvassa elokuvassa, "" ja "".


title: Raven-Symoné

text: "That's So Ravenin" tultua päätökseen Raven piti tauon näyttelemisestä, mutta jatkoi uraansa televisioelokuvien aikuisrooleissa sekä Helinä-keijusta kertovien animaatioelokuvien Iridessa-hahmon ääninäyttelijänä. Ravenilla oli ennen tätä sivurooli elokuvassa "Prinsessapäiväkirjat 2", sekä pääosat draamaelokuvassa "For One Night" ja komediassa "College Road Trip" (2006). Lyhyeksi jääneen "State of Georgia" -televisiosarjan päätyttyä Raven teki Broadway-debyyttinsä "Nunnia ja konnia" -musikaalin pääroolissa vuonna 2012.


title: Raven-Symoné

text: Vuonna 2014 Raven–Symoné siirtyi takaisin television pariin ja vieraili mm. sarjassa "Empire". Lisäksi hän toimi vierailevana juontajana "The View" -ohjelmassa.


title: Raven-Symoné

text: Lokakuussa 2014 Raven kertoi Oprah Winfreylle antamassaan haastattelussa olevansa "upeassa, onnellisessa suhteessa" naispuolisen kumppaninsa kanssa. Lisäksi hän kertoi, ettei tykkää leimoista kuten "homo" ja "afroamerikkalainen", vaan että hän on "amerikkalainen" ja "ihminen, joka rakastaa ihmisiä".


title: Vuoden 1903 konklaavi

text: Vuoden 1903 konklaavi eli paavin valitseva kardinaalien kokous pidettiin 31. heinäkuuta - 4. elokuuta 1903 Sikstuksen kappelissa Vatikaanissa. Konklaavissa valittiin seuraaja neljännesvuosisadan eli kolmanneksi pisimpään hallinneelle paaville Leo XIII:lle. Kokoukseen osallistui 62 kardinaalia.


title: Vuoden 1903 konklaavi

text: Pääehdokkaaksi nousi kardinaalivaltiosihteeri Mariano Rampolla. Konklaavien suljetussa tilassa pitämisen ja ulkopuolisilta tietojen saamisen vuoksi tarkat äänimäärät eivät ole selvillä, mutta tietojen mukaan Rampolla sai kahden ensimmäisen äänestyskierroksen aikana enemmistön äänistä. Ennen kolmannen äänestyksen aloittamista Krakovan kardinaaliarkkipiispa esitti keisari Frans Joosef I:n nimissä keisarin tahdon, jonka mukaan Rampollaa ei pitäisi valita paaviksi. Kyseessä oli katolisen kirkon "veto exclusionis", katolisille valtioille myönnetty epävirallinen veto-oikeus estää epämieluisien kardinaalien valitseminen paaviksi. Virallisesti veto-oikeutta ei koskaan ollut myönnetty, mutta koko paaviuden historiassa kardinaalit olivat aina hyväksyneet veto-oikeuden käytön. Kardinaalit esittivät vastalauseensa, mutta tästä huolimatta Rampollan saamat äänimäärät laskivat ja seitsemännellä äänestyskierroksella Giuseppe Sarto valittiin paaviksi ja hän otti nimekseen Pius X.


title: Veto exclusionis

text: Veto exclusionis on katolisten valtioiden epävirallinen veto-oikeus paavinvaalissa eli konklaavissa. Oikeutta ei ole koskaan virallisesti myönnetty millekään valtiolle, vaan kardinaalit saavat tehdä päätöksensä uuden paavin valinnasta itse. Huolimatta veto-oikeuden epävirallisesta asemasta kardinaalit ovat aina paaviuden historian aikana mukautuneet veto-oikeutta käyttäneen valtionpäämiehen tahtoon, vaikkakin ovat paikoin esittäneet protestinsa. Veto-oikeudella katoliset valtiot ovat pyrkineet varmistamaan, ettei paavinistuimelle nousisi niille epäedullista ehdokasta. Viimeisen kerran veto-oikeutta käytettiin vuoden 1903 konklaavissa, missä keisari Frans Joosef I esti liian ranskalaismielisenä pitämänsä Mariano Rampollan valinnan paaviksi. Tämän konklaavin jälkeen veto-oikeus poistettiin katolisilta valtioilta, eikä sitä siten ole voitu käyttää sitten vuoden 1903.


title: Ernst Alexander Homén

text:
Ernst Alexander Homén (14. syyskuuta 1851 Pieksämäki – 12. joulukuuta 1926 Helsinki) oli Suomen neurologian perustaja. Hän kirjoitti ylioppilaaksi vuonna 1869 ja kouluttautui sitten patologiksi, mutta kiinnostui jo varhaisvaiheessa neuropatologiasta. Homénia pidetään myös kansainvälisesti merkittävänä neuropatologian uranuurtajana.
Hän opiskeli ja työskenteli Pariisissa ranskalaisen, merkittävän neurologin Jean-Martin Charcot´n johdolla vuosina 1882–1883 ja 1886.


title: Ernst Alexander Homén

text: Homén nimitettiin 1886 Helsingin yliopiston patologisen anatomian professoriksi. Hän muutti patologian laitoksen yhteydessä olleen vuodeosaston erityisesti neurologisille potilaille tarkoitetuksi tutkimus- ja hoitoyksiköksi. Neurologisia potilaita oli aikaisemmin hoidettu myös sisätautien ja psykiatrian poliklinikoilla. Homénin aikana ns. Uudella Klinikalla sijainneesta "Neuropatologisesta potilasosastosta" tuli Suomessa alan tärkein koulutuspaikka.


title: Ernst Alexander Homén

text: Homén piti tiiviisti yllä yhteyksiään ulkomaisiin neurologeihin osallistumalla alansa kokouksiin. Hän sai vuonna 1900 kunnian pitää opettajansa Jean-Martin Charcot´n muistopuheen kansainvälisessä lääkärikokouksessa, Pariisin Societé de Neurologie-seurassa.Hän perusti tieteellisen julkaisusarjan ""Arbeiten aus dem Pathologischen Institut der Universität Helsinki"",mikä oli pitkään Pohjoismaiden ainoa julkaisusarja lajityypissään. Oslon yliopisto nimitti hänet kunniatohtorikseen vuonna 1911. Homén jäi eläkkeelle vuonna 1917.


title: Ernst Alexander Homén

text: Opettajana ja luennoitsijana Homén oli pidetty ja innostava. Hänellä oli usein tapana ennen luentojen alkua ilmoittaa opiskelijoilleen,että hänet pitää keskeyttää jos innostuu rönsyilemään aiheestaan liikaa. Hän oli erittäin haluttu opinnäytetöiden ohjaajaksi. Hän ohjasi myös Christian Sibeliusta tämän tehdessä tohtorin väitöskirjaa.


title: Pat Lowther

text: Patricia Louise Lowther, o.s. Tinmuth (29. heinäkuuta 1935 – 1975) oli kanadalainen runoilija.


title: Pat Lowther

text: Lowther syntyi Brittiläisen Kolumbian Vancouverissa. 10-vuotiaana hänen kirjoittamansa runo julkaistiin "The Vancouver Sunissa". Ensimmäinen kokoelma oli vuonna 1968 julkaistu "This Difficult Flowring".


title: Pat Lowther

text: Lowtherin muita teoksia ovat mm. "The Age of the Bird" (1972), "Milk Stone" (1974) sekä "A Stone Diary" (1977). Viimeksi mainittu julkaistiin postuumisti, kuten "Final Instructions" (1980) ja "Time Capsule" (1997). Runoilija oli vuosina 1953–1957 naimisissa Bill Domphoussen kanssa. Parilla oli kaksi lasta, Katherine ja Alan.


title: Pat Lowther

text: Lowther katosi loppusyyskuusta 1975. Hänet löydettiin kolmen viikon kuluttua kuolleena. Murhasta tuomittiin kesäkuussa 1977 runoilijan toinen aviomies Roy (k. vankilassa 1985). Pari oli mennyt naimisiin vuonna 1963. Henkirikoksen motiivina olivat ilmeisesti avioliiton ulkopuolinen suhde sekä vaimon menestys runoilijana. Vuosittain jaetaan Pat Lowtherin muistopalkinto parhaasta kanadalaisen naiskirjailijan runoteoksesta.


title: Pat Lowther

text: Myös Lowtherin tytär Christine on julkaissut runoja.


title: Petros-setä ja Goldbachin hypoteesi

text: Petros-setä ja Goldbachin hypoteesi () on kreikkalaisen matemaatikon Apóstolos Doxiádiksen vuonna 1992 kirjoittama romaani, jossa seurataan nuoren miehen suhtautumista setäänsä, joka on yrittänyt vuosia todistaa Goldbachin konjektuurin, jonka mukaan jokainen kahta suurempi parillinen luku voidaan esittää kahden alkuluvun summana. Vuonna 2000 ilmestyi kirjailijan oma englanninnos. Romaani on ollut kansainvälinen menestys ja käännetty 25 kielelle.


title: Petros-setä ja Goldbachin hypoteesi

text: Kirjan henkilöitä ovat muun muassa matemaatikot G. H. Hardy, Kurt Gödel ja Srinivasa Ramanujan.


title: Petros-setä ja Goldbachin hypoteesi

text: Mainostemppuna kirjan julkaisijat ilmoittivat antavansa miljoona Yhdysvaltain dollaria sille, joka todistaisi Goldbachin konjektuurin kahden vuoden sisällä kirjan julkaisemisesta. Palkkio jäi lunastamatta ongelman vaikeuden vuoksi, ja konjektuuri on yhä todistamatta.


title: Michael Brecker

text: Michael Brecker (29. maaliskuuta 1949 – 13. tammikuuta 2007) oli yhdysvaltalainen jazz-saksofonisti. Hän voitti säveltäjänä ja esittäjänä yhteensä 11 Grammya.


title: Michael Brecker

text: Brecker syntyi Philadelphiassa, Pennsylvaniassa, ja hänen isänsä soitti pianoa. Hän opiskeli klarinetinsoittoa, mutta siirtyi alttosaksofoniin ja valitsi sittemmin pääsoittimekseen tenorisaksofonin.


title: Michael Brecker

text: Brecker muutti New Yorkiin vuonna 1970. Hän levytti mm. Columbia Recordsille yhtyeessä Dreams. Hänen yhteistyökumppaneihinsa lukeutuivat James Taylor, Paul Simon, Art Garfunkel, Steely Dan, Donald Fagen, Pat Metheny, Dire Straits, Jaco Pastorius, John Lennon, Charles Mingus, Chick Corea, Horace Silver, Parliament, James Brown ja Joni Mitchell. Hän myös soitti Frank Zappan livelevyllä "Zappa in New York".


title: Michael Brecker

text: Breckerin ensimmäinen sooloalbumi julkaistiin vuonna 1987. Hänellä todettiin vuonna 2005 myelodyspastinen oireyhtymä, joka aiheutti hänen kuolemisensa leukemiaan tammikuussa 2007. Kampanjasta huolimatta hänelle ei ollut löydetty sopivaa luuytimen luovuttajaa. Breckerin hautajaiset pidettiin 15. tammikuuta. Hän oli esiintynyt Suomessa yli kymmenen kertaa, ja hänet nähtiin maassa viimeisen kerran vuoden 2002 Pori Jazzeilla.


title: Michael Brecker

text: "(kolmen ensimmäisen levyn aikaan yhtye käytti nimeä Steps)"


title: Finn Trio

text: Finn Trio, myöhemmin Finntrio, oli 1960-luvulla perustettu suomalainen folk-yhtye, jonka alkuperäiset jäsenet olivat Vesa Nuotio (s. 1941), Pertti Reponen (1941–1998) ja Tapio Kyöstilä (1939–2015).


title: Finn Trio

text: Nuotio ja Reponen tapasivat toisensa syksyllä 1962 Yleisradion tarkkailijakursseilla. Yleisradiossa he tutustuivat Kyöstilään ja todettuaan äänensä sointuvan hyvin yhteen he aloittivat harjoittelun, jossa heitä usein auttoi Nuotion isä Auvo Nuotio. Pertsan ensimmäiset sanoitukset olivat suomennoksia Peter, Paul & Maryn kappaleista.


title: Finn Trio

text: Ensisingle käsitti Reposen suomentamat kappaleet "Muukalainen" / "Tuhma Dolly", joista jälkimmäinen oli menestyksekkäämpi. Yhtyeen ensiesiintyminen tapahtui 1.4.1964 television "Nuorten tanssihetki" -ohjelmassa ja ensimmäinen keikka pari viikkoa myöhemmin. Seuraava single oli "Tuulelta vastauksen saan" / "Matkaan matkaan".


title: Finn Trio

text: Kun Reponen jätti yhtyeen vuoden 1964 syksyllä siirryttyään Hootenanny Trioon tuli oitis tilalle Raimo Hakanen. Samoihin aikoihin yhtye lyhensi nimensä muotoon Finntrio.


title: Finn Trio

text: Vuonna 1965 syntyi yhtyeen suurin hitti, "Ei koskaan selvinpäin". Pian ilmestyi myös yhtyeen ensimmäinen LP-levy.


title: Finn Trio

text: Vuonna 1968 syntyneen "Kai vielä katsoa saan" -kappaleen jälkeen alkoivat levytykset saada iskelmällisemmän sävyn vaikkakin 1970-luvun "Syksyn Sävel" -kappaleissa "Mitä tästä seuraa" ja "Rökäleitä, mökäleitä kerrassaan" saattoi kuulla yhtyeen varsin omaperäisen otteen musiikkiin. Vuonna 1976 Raimo Hakanen lähti yhtyeestä ja tilalle tuli Tuomo Tanska.


title: Finn Trio

text: Suomen Euroviisukarsintoihin Finntrio otti osaa vuonna 1977 kappaleella "Illalla, sillalla".


title: Finn Trio

text: Yhtye esiintyi myös ulkomailla, kuten entisessä Itä-Saksassa, Virossa ja Itävallassa. Suomen televisiossa heillä oli oma show-ohjelma vuosina 1968, 1974 ja 1979.


title: Finn Trio

text: Vuonna 1978 ilmestyi albumi "Kyllä maalla on mukavaa", jolla esiintyi Tapion ja Vesan kanssa Hannu Karlsson entisestä Pihasoittajat-yhtyeestä. Seuraavana vuonna yhtyeeseen liittyivät Sakari Virkki ja Leif Lindberg.


title: Finn Trio

text: Syksyllä 1979 Vesa Nuotio ja Hannu Karlsson sekä Cumuluksesta eronnut Petri Hohenthal perustivat uuden yhtyeen, Alan Miehet.


title: Finn Trio

text: Finntrioa rupesi vetämään Tapio Kyöstilä. Vuonna 1985 siihen liittyi vielä Stig-Olof Sandberg.


title: Finn Trio

text: Tapio Kyöstilä lauloi "Vuosaaren Mieslaulajat" -kuorossa jäätyään eläkkeelle TV1:n äänisuunnittelijan tehtävästään. Vesa Nuotio on tehnyt runsaasti tv-töitä ja laulanut edelleen Alan Miehissä ja Kivikasvoissa.


title: Mühlenkopfschanze

text: Mühlenkopfschanze (myös Große Mühlenkopfschanze) on hyppyrimäki Willingenissä Saksassa.


title: Mühlenkopfschanze

text: Große Mühlenkopfschanze on maailman suurin suurmäki HS-pisteeltään ja siitä on hypätty kolmanneksi pisimmälle maailman suurmäistä. Siellä järjestetään vuosittain mäkihypyn maailmancupin osakilpailuja. Viime vuosina Willingenin lauantaikilpailu on käyty joukkuekilpailuna.


title: Mühlenkopfschanze

text: Mühlenkopfschanzet rakennettiin vuonna 1951 Stryckin kylään Mühlenkopf -vuoren rinteelle. Vuonna 2000 normaalimäki purettiin ja suurmäen vauhtimäki uusittiin kokanaan. Uudessa tornissa on lasiseinäinen hissi ja lämmittelyhuone, tornin nimeksi tuli Adlerhorst. Remontin yhteydessä rakennettiin myös funikulaari mäen juurelta tornin juurelle, uudet katsomot ja remontoitiin ja laajennettiin toiminnalisia rakennuksia.


title: Mühlenkopfschanze

text: FIS vaati maailmancup kilpailuiden järjestämiseen uuden tuomaritornin ja pysyvän valaistuksen hyppyrimäkeen vuoden 2013 loppuun mennessä. Turvatakseen maailmancup isännyyden, SC Willingen aloitti varainkeruun marraskuussa 2011 täyttääkseen FIS:n vaatimukset. Vuonna 2013 tuomaritorni uusittiin ja hyppyrimäkeen asennettiin valaistus.


title: Mühlenkopfschanze

text: Mühlenkopfschanzen mäkiennätyksen hyppäsi Janne Ahonen keväällä 2005. Ennätykseksi kirjattiin 152 metriä, mutta hyppy oli luultavasti vielä pidempi, sillä hyppyjen pituuden tarkistava laitteisto ei riittänyt pidempiin hyppyihin. Hypylle mitattiin alun perin pituudeksi 155,5 metriä.


title: Mühlenkopfschanze

text:
Virallisen mäkiennätyksen 152,0 metriä ovat hypänneet Janne Ahonen ja Jurij Tepeš.
Naisten mäkiennätyksen 146,0 metriä on hypännyt Ulrike Gräßler.


title: Nousevan auringon Kajo

text: Nousevan auringon Kajo on kymmenosainen, Yle TV2:lla esitetty televisiosarja, jossa Markus Kajo vierailee Japanissa tutkien sen erikoisuuksia. Sarjaa esitettiin kesällä 2006 ja se uusittiin kesällä 2007. Sarjan kymmenes jakso on kielletty alle 18-vuotiailta, minkä vuoksi dokumentti usein virheellisesti mainitaan yhdeksänosaiseksi.


title: Husky Rescue

text: Husky Rescue on suomalainen popyhtye. Musiikinteosta vastaa pääasiassa Marko Nyberg.


title: Husky Rescue

text: Yhtyeen kappale "New Light of Tomorrow" on soinut yhdysvaltalaisessa televisiosarja "Sopranosissa" ja brittiläisessä Top gear- auto-ohjelmassa. Pete Riskin ohjaama musiikkivideo samaisesta kappaleesta voitti parhaan musiikkivideon tittelin Muuvi-gaalassa vuonna 2005.


title: Husky Rescue

text: Elokuussa 2010 laulaja Reeta-Leena Vestman ilmoitti jättävänsä yhtyeen jatkaakseen opintojaan Lontoossa. Joulukuussa 2011 Husky Rescue julkaisi uuden kokoonpanonsa. Laulajaksi tuli Johanna Kalén ja kitaristiksi Antony Bentley.


title: MBD

text: MBD-oireyhtymä tulee sanoista Minimal Brain Dysfunction, joka tarkoittaa lievää aivotoiminnan häiriötä, jota esiintyy sekä normaalilahjaisilla, lahjakkailla että kehitysvammaisilla lapsilla. Oireet vaihtelevat sen mukaan, millä aivojen alueella toimintahäiriö sijaitsee, ja kuinka voimakas se on. Oireyhtymää ei voida varmistaa millään laboratorio- tms. kokeella, vaan diagnoosi tehdään oireiden perusteella. Diagnoosin tekee yleensä lastenneurologi, lastenlääkäri tai neuropsykologi.


title: MBD

text: Häiriö määriteltiin neurologiseksi oireyhtymäksi Yhdysvalloissa 1966. Nykyisin termi MBD on virallisesti poistettu Suomessa toimivasta tautiluokituksesta (ICD-10), mutta sitä käytetään yleisesti kattokäsitteenä sellaisille häiriöille kuin monimuotoiset kehityshäiriöt (F83), tarkkaavuus- ja käytöshäiriöt (F90), motoriikan kehityshäiriöt (F82), puheen ja kielen kehityshäiriöt (F80), sekä oppimiskyvyn häiriöt (F81). Ruotsissa ja Norjassa käytetään termiä DAMP (deficits in attention, motor control and perception) eli tarkkaavaisuuden, motoriikan ja hahmottamisen häiriö, jolla tarkoitetaan lähes samaa asiaa kuin MBD:llä. Poikkeuksena DAMP:n diagnostisiin kriteereihin ei kuulu oppimisvaikeuksia. Yhdysvalloissa MBD:tä korvaa termi ADHD (attention deficit hyperactivity disorder) eli tarkkaavaisuushäiriö, ylivilkkaus ja impulssien kontrollin puuttuminen.


title: MBD

text: Ruotsissa tehtyjen tutkimusten(Gillberg 1996) mukaan MBD-oireista kärsiviä lapsia on 3-8 %, joista vaikeita ongelmia esiintyy 1 %:lla, keskivaikeita 2 %:lla ja lieviä noin 5 %:lla.


title: MBD

text: MBD:n syitä ei tiedetä tarkasti, mutta nykytietämyksen mukaan oireyhtymän kehitykseen perintötekijät ja ulkoiset seikat(esimerkiksi hapen puute) odotuksen tai synnytyksen aikana vaikuttavat keskushermoston toimintahäiriön syntyyn.


title: MBD

text: Vamman tavallisia oireita ovat rauhattomuus, kömpelyys ja puheen kehityksen viivästyminen. Näistä tarkkaavaisuushäiriö on usein pääoire, ja saattaa ilmetä joko ylivilkkaana puuhasteluna tai passiivisena omiin ajatuksiinsa vaipumisena kesken käsillä olevan tehtävän. Tarkkaavaisuuden ongelmat saattavat aiheuttaa oireyhtymälle tyypillisiä oppimisvaikeuksia, joihin saattavat olla syynä myös muut oireet, kuten impulsiivisuus, hahmottamisen häiriöt, hieno- tai karkeamotoriset vaikeudet, kielelliset ongelmat tai muistivaikeudet.


title: MBD

text: MBD-lapsen vauvaikä ja leikki-ikä


title: MBD

text: MBD-oireyhtymää ei voida diagnosoida vielä imeväisiässä neurologisten tai toiminnallisten oireiden perusteella, vaikka monet vammautuneet ovatkin vauvoina erityisen vaativia, levottomia, rauhallisia tai kärsivät koliikkivaivoista ja unihäiriöistä. Liikunnallinen kehitys voi olla viivästynyttä, mutta myös kehittyä täysin normaalirajojen puitteissa. Jälkimmäisessä tapauksessa lapsi on usein kävelemään opittuaan hyvin aktiivinen ja huomionkipeä.


title: MBD

text: Leikki-iässä lapsen ongelmina ovat usein tapaturma-alttius, keskittymisongelmat ja vaikeus hyväksyä rajoituksia, kieltoja ja kehotuksia. Tapaturma-alttius johtuu lapsen motorisista vaikeuksista, jotka aiheuttavat ongelmia sekä hieno- että karkeamotorisella alueella. Lapsen on vaikea omaksua uusia tasapainoaistia ja koordinaatiokykyä vaativia taitoja(esimerkiksi pyöräily ja luistelu), solmia kengännauhojaan tai piirtää. MBD-lapsella saattaa myös olla hankaluuksia arvioida omaa voimankäyttöään, jolloin lapsen kovakourainen käytös virheellisesti tulkitaan aggressiiviseksi ja väkivaltaiseksi. Tavallisia oireita ovat lisäksi viivästynyt kielellinen kehitys ja äännevirheet (vaikeus seurata puhetta tai pitää mielessä monimutkaisia ohjeita), näköhavaintojen hahmotushäiriö (vaikeus havaita ja hahmottaa näkemiään asioita, kuten muotoja, etäisyyksiä ja suuntia) tai kuulohavaintojen hahmotushäiriö(vaikeus ymmärtää kuulemaansa, kuten ohjeita ja pyyntöjä). Sosiaaliset ongelmat ovat myös tavallisia, ja jatkuvat moitteet johtavat heikkoon itsetuntoon. Ymmärrystä ja tukea vaille jäävän MBD-lapsen on vaikea ymmärtää miksi epäonnistuu jatkuvista yrityksistään huolimatta.


title: MBD

text: MBD-lapsi koulussa


title: MBD

text: MBD havaitaan toisinaan vasta koulussa, missä lapsen oletetaan kykenevän itseohjautuvuuteen ja tahdonalaiseen tarkkaavaisuuteen, jotka oireyhtymästä kärsiville tuottavat vaikeuksia. Tarkkaavaisuushäiriö, impulsiivisuus, keskittymisvaikeudet, kielelliset ongelmat ja hienomotoriset häiriöt vaikeuttavat oppimista ja hankaloittavat etenkin lukemista, kirjoittamista ja matematiikan oppimista. Pahimmissa tapauksissa nämä vaikeudet lähentelevät jo kehitysvammaisuutta. Analyyttinen ajattelu ja yksityiskohtiin paneutuminen ovat pulmallisia etenkin muistitoiminnoissa olevien häiriöiden vuoksi. Tällöin ohjeiden, kirjainten tai numeroiden mieleen palauttaminen tai järjestyksen muistaminen eivät onnistu, ja käsitteitä on vaikea ymmärtää.


title: MBD

text: Levottomuus ja keskittymisvaikeudet vaikeuttavat opetuksen seuraamista, eikä lapsi välttämättä saa koulutöitään loppuun. Vaikeudet tajuta ja tulkita nopeasti erilaisia tilanteita ja aistihavaintoja estävät tehokkaan toiminnan, jonka lisäksi lapsella saattaa olla hankaluuksia päättää mitkä aistiärsykkeet ovat tärkeitä kokonaisuuden kannalta ja vaativat reagointia.Vaikeudet ymmärtää ja tulkita auditiivisia ja visuaalisia aistihavaintoja ja järjestää ne mielekkäiksi kokonaisuuksiksi häiritsevät koulutyötä. Nämä usein lisää levottomuutta entisestään. Sopeutumisvaikeudet saattavat johtaa käytöshäiriöiden voimistumiseen ja asosiaaliseen käytökseen.


title: MBD

text: Murrosikä


title: MBD

text: Murrosiässä MBD:n tyypillisimmät oireet, kuten tarkkaavaisuuden ja motoriikan ongelmat, ovat yleensä lieventyneet, joten diagnoosinkin teko vaikeampaa ja oireet voidaan tulkita psyykkisiksi ja /tai sosiaalisiksi ongelmiksi. Sosiaaliset ja oppimiseen liittyvät vaikeudet haittaavat kuitenkin henkilön elämää edelleen.


title: MBD

text: Kehityshäiriöistä lasta hoidetaan ja tuetaan ymmärtäväisellä, johdonmukaisella ja kärsivällisellä kasvatuksella, joka perustuu hyvistä suorituksista palkitsemiseen ja kannustamiseen hyvän itsetunnon takaamiseksi vammautuneelle. Rohkaiseva ympäristö tukee lapsen sopeutumiskyvyn vahvistumista ja kehittää sosiaalisen vuorovaikutuksen taitoja. Näiden vahvistaminen on tärkeää muusta oireistosta helposti aiheutuville itsetunto-ongelmille, häiritsevälle käytökselle tai muille sosiaalisille tai psykologisille ongelmille. Ei voi kylliksi korostaa kuinka tärkeää vanhemmille ja lähipiirille on ymmärtää oireiden johtuvan keskushermoston toimintahäiriöstä, eikä lapsen tahallisesta halusta olla vaikea.


title: Judith Barsi

text: Judith Eva Barsi (6. kesäkuuta 1978 – 25. heinäkuuta 1988) oli yhdysvaltalainen lapsinäyttelijä. Hänen tunnetuimmat roolinsa olivat ääniroolit Don Bluthin animaatioelokuvissa "Maa aikojen alussa" (1988) ja "Kaikenkarvainen Charlie" (1989). Barsi kuoli perhesurman uhrina ennen elokuvien valmistumista.


title: Judith Barsi

text: Barsin vanhemmat olivat unkarilaiset maahanmuuttajat Jozsef Barsi ja Maria Benko, jotka olivat paenneet Unkarista vuoden 1956 kansannousun kukistamisen jälkeen ja asettuneet Los Angelesiin. Äiti toivoi tyttärestään näyttelijää, ja kykyjenetsijä löysikin Judithin viisivuotiaana. Hän esiintyi yli 70 mainoksessa ja pääsi pian elokuviinkin. Vaikka Barsi syntyi Yhdysvalloissa, hän puhui sujuvasti myös unkarin kieltä. Hän harrasti uintia.


title: Judith Barsi

text: Barsin isä oli työtön ja pahoin alkoholisoitunut. Judithin uran ollessa nousussa, isä uhkasi jatkuvasti tappaa itsensä, Judithin sekä vaimonsa. Jozsefin alkoholismi paheni, ja hän sai kolme erillistä pidätystä rattijuoppoudesta. Lopulta joulukuussa 1986 Maria ilmoitti uhkauksista ja fyysisestä väkivallasta poliisille. Kun poliisi ei löytänyt näkyviä merkkejä väkivallasta, Maria päätti olla nostamatta syytettä Jozsefia vastaan. Tapahtuman jälkeen Jozsef lopetti juomisen, mutta jatkoi uhkailua käyttää henkistä sekä fyysistä väkivaltaa. Hän myös uhkasi viiltää vaimonsa ja tyttärensä kurkut auki ja polttaa heidän talonsa. Myös isän hyväksikäytön takia Judithista tuli vähitellen ylipainoinen. Lopulta hän ampui tyttärensä ja vaimonsa kun nämä olivat nukkumassa, poltti ruumiit ja tappoi lopulta itsensä heinäkuussa 1988.


title: Judith Barsi

text: Barsin hautakiveen on kirjoitettu sanat ”Yep! Yep! Yep!”, joita hänen "Maa aikojen alussa" -elokuvassa esittämänsä hahmo Alli ("Ducky") useasti toisteli.


title: Metsäkastikka

text: Metsäkastikka ("Calamagrostis arundinacea") on Euroopassa ja Pohjois-Aasiassa laajalle levinnyt tuuhea heinäkasvi. Suomessa laji on yleinen.


title: Metsäkastikka

text: Metsäkastikka on voimakaskasvuinen heinä, joka kasvaa suurina mättäinä. Se kasvaa 80–150 cm korkeaksi, ja säilyy tuleentuneena pystyssä ainakin lumen tuloon asti. Korsi on kaksi- tai kolminivelinen ja haaraton. Lehti on 4–6 mm leveä, pehmeä, litteä ja päältä harvakarvainen. Lehden tupen ja lehtilavan rajakohta on alta keskisuonta lukuun ottamatta karvainen. Metsäkastikan kukinto on 10–20 cm pitkä, kapea röyhy. Röyhyn väri vaihtelee vaaleanvihreästä punertavan- tai sinertävänvihreään. Kaleet ovat 4–6 mm pitkiä mutta keskenään eripituisia. Helpeet ovat kaleita hieman lyhyempiä. Vihne ulottuu hieman kaleitten kärjen ulkopuolelle ja on kuivana polvekas. Metsäkastikka kukkii heinäkuussa.


title: Metsäkastikka

text: Metsäkastikka lisääntyy suvullisesti ja on tuulipölytteinen. Se leviää myös rönsyjen avulla.


title: Metsäkastikka

text: Metsäkastikkaa tavataan laajalla alueella Pohjois-, Keski- ja Itä-Euroopassa sekä Venäjällä Itä-Siperiaan asti. Laji on yleinen myös Kaukasuksella. Suomessa metsäkastikkaa tavataan yleisesti Oulun–Kemin korkeudelle saakka, joskin laji puuttuu lähes kokonaan Pohjanmaalta. Laji on Suomen metsien toiseksi yleisin heinäkasvi metsälauhan ("Deschampsia flexuosa") jälkeen.


title: Metsäkastikka

text: Metsäkastikka viihtyy tuoreissa ja lehtomaisissa kangasmetsissä, lehdoissa, kallionliepeillä ja kulo- ja hakkuuaukioilla. Hakkuuaukioilla tiheät metsäkastikkakasvustot voivat haitata metsän uudistamista.


title: Metsäkastikka

text: Metsäkastikan ja hietakastikan risteytys koristekastikka ("Calamagrostis" x "acutiflora") on suosittu puutarhakasvi. Entisaikaan metsäkastikan röyhyä on käytetty piipunrassina ainakin Ruotsissa, josta laji lienee saanut ruotsinkielisen nimensä piprör.


title: Lungtok Gyatso

text: Lungtok Gyatso (20. tammikuuta 1806 – 26. maaliskuuta 1815) oli Tiibetin yhdeksäs dalai-lama.


title: Lungtok Gyatso

text: Dan Chokhorin kylässä syntynyt Lungtok tunnistettiin dalai-laman reinkarnaatioksi 1807. Hänet siirrettiin juhlamenoin Lhasaan. Nimensä Lungtok Gyatso sai Panchen Lamalta.


title: Lungtok Gyatso

text: Lungtok kuoli 9-vuotiaana keuhkokuumeeseen, jolloin häntä seurasi Tsultrim Gyatso. Hänen edeltäjänsä oli ollut Jamphel Gyatso. Lungtok oli kuollessaan kaikkein nuorin dalai-lama.


title: Töyhtökapusiiniapina

text: Töyhtökapusiiniapina ("Cebus apella") on Etelä-Amerikan sademetsissä elävä kapusiiniapinalaji.


title: Töyhtökapusiiniapina

text: Töyhtökapusiiniapinoiden väritys vaihtelee yksilöittäin, mutta perusväriltään se on yleensä tummanruskea tai lähes musta. Naamassa, rintakehässä ja olkapäillä väritys on muuta ruumista vaaleampi. Päälaelta töyhtökapusiiniapinoilla on musta myssy ja kummankin korvan yläpuolelta mustat karvat kohoavat hieman kahdeksi töyhtömäiseksi harjaksi, josta niiden nimi juontuu. Kädet ja jalat ovat mustat tai tummanruskeat.


title: Töyhtökapusiiniapina

text: Töyhtökapusiiniapinat ovat kapusiiniapinoista kaikkein voimakkaimpia ja ne pystyvät käyttämään häntäänsä apuna liikkuessaan oksistossa. Niiden ruumis on noin 32–57 cm pitkä, häntä 38–56 cm pitkä ja ne painavat noin 1,3-4,8 kg. Koiraat ovat yleensä naaraita kookkaampia.


title: Töyhtökapusiiniapina

text: Töyhtökapusiiniapina elää Etelä-Amerikassa Amazonin sademetsässä, pääosin trooppisissa ja subtrooppisissa osissa, mutta sitä voi tavata myös avoimemmilta ja kuivemmilta alueilta. Laji viettää pääosin aikansa puissa, mutta tulee myös maahan leikkimään ja etsimään ravintoa. Tyypillisesti ne asuvat noin 25–50 hehtaarin kokoisella alueella, mutta reviiri voi olla myös huomattavasti laajempikin.


title: Töyhtökapusiiniapina

text: Töyhtökapusiiniapinat etsivät päivisin aktiivisesti ruokaa ja ovat kaikkiruokaisia. Niiden päivittäinen ruokavalio koostuu pääosin hedelmistä ja kasviksista. Laji pystyy syömään kookkaampia hedelmiä kuin muut kapusiiniapinat voimakkailla leuoillaan. Ruokavalioon kuuluu myös siemenet, hyönteiset, matelijat, linnut ja pienet nisäkkäät. Töyhtökapusiiniapinat etsivät ruokaa myös ryhmissä ja ilmoittavat toisilleen mikäli löytävät hyvän apajan. Ne eivät kuitenkaan yleensä jaa löytämäänsä ruokaa toistensa kanssa.


title: Töyhtökapusiiniapina

text: Laji on moniavioinen ja naaraat parittelevat ensisijaisesti johtavan uroksen kanssa. Muilla uroksilla on mahdollisuus paritella naaraiden kanssa mikäli johtava uros ei ole paikalla.


title: Töyhtökapusiiniapina

text: Töyhtökapusiiniapinoilla ei ole tiettyä lisääntymiskautta, mutta suurin osa poikasista syntyy kuivan kauden tai varhaisen sadekauden aikana. Naaraiden kantoaika kestää 150–160 päivää ja ne synnyttävät yhden jälkeläisen vuosittain. Kaksoset ovat harvinaisia. Naarat huolehtivat pääosin jälkikasvusta.


title: Töyhtökapusiiniapina

text: Koiraat saavuttavat sukukypsyyden noin seitsemän vuoden ikäisinä. Naarat saavuttavat sukukypsyyden aiemmin ja saattavat saada jälkeläisiä jo neljän vuoden ikäisinä.


title: Töyhtökapusiiniapina

text: Vankeudessa töyhtökapusiiniapinan on nähty elävän 45-vuotiaaksi. Elinajasta luonnossa tiedetään hyvin vähän. Petolinnut ovat töyhtökapusiiniapinoiden pahimpia luontaisia vihollisia ja ne saattavat varoittaa toisiaan ääntelemällä vaikka lähistöllä liikkuisi niille vaaraton lintulaji. Laji ei ole uhattu ja se on selvinnyt elinympäristönsä tuhoutumisesta hyvin verrattuna muihin kädellisiin.


title: Töyhtökapusiiniapina

text: Töyhtökapusiiniapinat etsivät päivisin aktiivisesti ruokaa ja liikkuvat pääosin puissa, hyppien ja kiipeillen puusta toiseen, mutta saattavat tulla myös maahankin etsimään ruokaa ja siirtymään puusta toiseen mikäli hyppymatka on liian pitkä. Yöt laji nukkuu puissa.


title: Töyhtökapusiiniapina

text: Töyhtökapusiiniapinat ovat sosiaalisia ja muodostavat 8–15 yksilön ryhmiä joita johtaa yksi uros. Nuoret urokset jättävät ryhmän saavutettuaan sukukypsyyden ja etsivät toisia ryhmiä missä paritella. Naaraat viettävät tyypillisesti koko elinikänsä samassa ryhmässä.


title: Töyhtökapusiiniapina

text: Töyhtökapusiiniapinat ovat erittäin älykkäitä ja uteliaita. Nuorukaiset leikkivät mielellään keskenään sekä luonnossa että vankeudessa. Laji osaa käyttää työkaluja, myös luonnossa niiden avatessa kovakuorisia hedelmiä ja pähkinöitä. Lajin on havaittu ratkaisevan vaativia ongelmia vankeudessa ja olevan erittäin oppivainen.


title: Metsälauha

text: Metsälauha ("Deschampsia flexuosa") on laajalle levinnyt metsissä ja hakkuuaukioilla kasvava hento tuulipölytteinen heinäkasvi. Se on yksi Suomen tavallisimmista heinistä.


title: Metsälauha

text: Monivuotinen metsälauha kasvaa löyhinä, pyöreinä mättäinä, jotka ovat matalampia kuin samantyyppisillä alueilla viihtyvän metsäkastikan tuppaat. Metsälauhan kukkiva korsi kasvaa 30–70 cm korkeaksi. Sen varsi on alkukesästä selvästi tiilenpunainen, ylöspäin tummeneva, mutta tuleentuu syksyä kohti oljenkeltaiseksi. Vihreät, rihmamaiset lehdet ovat rentoina lähellä maanpintaa. Röyhy on harva, kevyen harsomainen. Kellertävän sinipunaisia tähkylöitä kannattelevat kukinnon haarat ovat hiuksenohuet, mikä luo vaikutelman ilmassa leijuvasta siemenpölystä. Näiden haarojen mutkaisuus on yksi metsälauhan tuntomerkeistä, jolla sen voi erottaa sukulaislajeistaan. Metsälauha kukkii kesä-heinäkuussa.


title: Metsälauha

text: Metsälauha lisääntyy sekä siemenistä että kasvullisesti. Kukkiminen ja siementuotanto on runsainta aurinkoisilla kasvupaikoilla, varjoisissa paikoissa metsälauha ei kuki lainkaan mutta leviää silti kasvullisesti.


title: Metsälauha

text: Metsälauha kasvaa lähes koko Euroopassa aivan itäisimpiä osia lukuun ottamatta, Japanissa, Grönlannissa sekä Pohjois-Amerikan itäosassa. Lajia tavataan myös eteläisellä pallonpuoliskolla Etelä-Amerikan eteläosissa.


title: Metsälauha

text: Metsälauha on yksi tavallisimmista heinistä Suomessa ja sitä tavataan koko maassa.


title: Metsälauha

text: Metsälauha viihtyy valoisissa paikoissa, kuten hakkuuaukeilla, tuoreissa ja kuivahkoissa kangasmetsissä, kallioilla, poluilla, pientareilla ja kedoilla. Maaperä lajin kasvupaikoilla on yleensä hapan ja se välttää kalkkipitoisia kasvupaikkoja. Se sietää hyvin ilman epäpuhtauksia ja varsinkin raskasmetalleja. Länsi-Euroopassa metsälauha onkin runsastunut herkimpien lajien taantuessa pitkään jatkuneiden typpilaskeumien takia.


title: Metsälauha

text: Metsälauha on jäkälän ja lupon ohella talviaikaan tärkeä ravinto poroille.


title: 6 Sigma

text: 6 Sigma (yleisemmin Six Sigma) on tilastotieteeseen perustuva laatujohtamisen työkalu. Perusajatus on, että prosessin virheitä on pystyttävä mittaamaan, ennen kuin sitä voi kehittää systemaattisesti. 6 Sigmassa siis mitataan virheiden määrää ja selvitetään systemaattisesti, kuinka niitä voidaan poistaa. 6 Sigman kehittäjinä pidetään Mikel Harrya ja Jack Welchiä. Jack Welch tunnetaan General Electricin entisenä johtajana. Menetelmän juuret ovat 1980-luvulta, mutta se yleistyi vasta 2000-luvulla.


title: 6 Sigma

text: Virheet pyritään poistamaan ensin pienentämällä hajontaa tai vaihtelua. Kun hajonta on pieni, on prosessi hallittavissa. Tämän jälkeen jatketaan mittausarvojen analysointia, ja kun arvo poikkeaa kontrollirajoista, siihen johtanut tilanne analysoidaan. Erityis- (special causes) ja satunnaissyyt (common causes) on siis erotettava toisistaan tilastollisilla menetelmillä. 6 Sigma -menetelmä kohdistaa huomion satunnaissyihin ja -ongelmiin.


title: 6 Sigma

text: Prosessinkehitystä varten määritellään, mikä on kriittistä asiakkaalle ja yritykselle, ja kehittämistä varten perustetaan muutosprojekti. 6 Sigmaan kuuluvat eritasoiset prosessinkehityksen ammattilaiset, esimerkiksi Black Belt. Vyön väri kuvaa 6 Sigman ammatti- ja koulutustasoa. Black Belt hallitsee tilastolliset menetelmät ja muutosprojektin johtamisen.


title: 6 Sigma

text: "Design for Six Sigma" tarkoittaa sitä, että suunnitellaan asia (esimerkiksi tuote) niin, että se täyttää asiakkaan tarpeet ja huomioi prosessin kyvykkyyden. QFD:tä käytetään yleisesti Design for Six Sigman osana.


title: Korah

text: Korah, vanhoissa Raamatun käännöksissä Koorah tai Kora, on kahden Vanhan testamentin henkilön nimi. Ensimmäisessä Mooseksen kirjassa Korah oli Esaun ja Oholibaman poika (1 Moos. 36:5), joka taisteli Israelia vastaan ja sai Jumalan vihan päälleen (Mal. 1:3). Toisessa Mooseksen kirjassa Korah oli Jisharin poika (2. Moos. 6:21), joka kapinoi Moosesta vastaan. Näiden ansiosta nimestä Korah on tullut konnamaisten hahmojen nimi. Psalmeista yksitoista on koorahilaisten sukujen virsiä.


title: Leslie Graham

text: Robert Leslie "Les" Graham (14. syyskuuta 1911 Wallasey – 12. kesäkuuta 1953 Mansaari) oli brittiläinen ratamoottoripyöräilijä ja lajin maailmanmestari. Hän oli yksi aikansa parhaimpia ratamoottoripyöräilijöitä, ennen menehtymistään kesken Mansaaren TT-ajojen.


title: Leslie Graham

text: Grahamin ura alkoi Liverpoolissa kilpailemalla speedwaykilpailuissa. Vuonna 1929 hän ajoi toiseksi Park Hall Oswestrylla Henry Pinningtonin jälkeen, moottoripyöränään AJS. Seuraavana viitenä vuotena hän kilpaili perintönä saamallaan Rudgella.


title: Leslie Graham

text: Vuonna 1936 hän osti itselleen 250-kuutioisen OK-Supremen halvalla, edellisen pyörän venttiilin rikkouduttua. Hän rakensi kuitenkin uuden pyöränsä uudestaan jo ennen osallistumistaan ensimmäiseen kilpailuunsa Ulsterin Grand Prix'hin.


title: Leslie Graham

text: Graham rakensi 1937 pyöränsä jälleen kerran uudestaan, tällä kertaa Pohjois-Irlannin North West 200:an. Hän johti luokkaansa hetken aikaa ennen ulosajoaan. Hän kuitenkin palasi radalle ollen kolmantena kahden Excelsiorin jälkeen, ennen kuin venttiilin rikkoutumista. Hän rakensi moottorin uudelleen seuraavaa kilpailua varten, sijoittuen neljänneksi.


title: Leslie Graham

text: Myöhemmin hän tapasi John Humphriesin (OK-Supremen perustajan pojan) ja liittyi yhtiöön, missä hän työkseen kiinnitti nokka-akseleita polttomoottoreihin. Graham, Humphries ja Andy McKay tunnettiin tuolloin nimellä "Midlands trio of OK-JAP riders" (suom. "OK-JAP-kuljettajien Midlands joukkue").


title: Leslie Graham

text: Ennen toista maailmansotaa Graham kilpaili useita kertoja Mansaaren TT-ajoissa. 1938 hän sijoittui 12. ja seuraavana vuonna hän oli toiseksi viimeisellä kierroksella vielä neljäntenä, ennen pyörän vaihteiden hajoamista. Jock West seurasi kilpailua ja ilmoitti Grahamin mukaan seuraavan vuoden kilpailuun Velocettella, mutta toinen maailmansota esti kilpailun käymisen.


title: Leslie Graham

text: Toisen maailmansodan aikana Graham toimi lentäjänä.


title: Leslie Graham

text: Sodan jälkeen Graham liittyi AJS:n tehdastalliin. Vuonna 1947 Graham kehitti kaksi aivan uudenlaista moottoripyörää: yksisylinterisen 350 cc 7R:n ja 500 Porcupinen. Samana vuonna viimeksi mainitulla osallistuttiin Mansaaren TT-ajoihin (pyörällä ei kuitenkaan ajanut itse Graham) ja pyörällä ajanut sijoittui lupaavasti yhdeksänneksi. Seuraavana vuonna Graham osallistui jälleen Mansaaren TT-ajoihin, rikkoen Westin ja Georges Monneretin kaikkiaan 18 nopeusmaailmanennätystä 107 ja 111 mph välisellä alueella.


title: Leslie Graham

text: Vuonna 1949 käynnistyi maailmanmestaruussarja ja Graham oli mukana Sveitsin Grand Prix'stä lähtien, missä hän ajoi välittömästi voiton. Mestaruustaistelun Graham kävi pääasiassa italialaisen Nello Paganin kanssa 500-kuutioisissa. Pagani keräsikin kauden aikana enemmän pisteitä kuin Graham, mutta koska kauden kuudesta kilpailusta laskettiin loppupisteisiin vain kolme parasta osakilpailua, tämä takasi Grahamille mestaruuden vain yhdellä pisteellä. Moottoripyörä, jolla Graham ajoi mestaruuden, oli 500-kuutioinen AJS Porcupine. Lopullisesti mestaruuden ratkaisi useiden mielestä nopeimmat kierrokset, joista sai tuolloin mestaruuspisteitä. Graham ajoi kolme, Pagani kaksi nopeinta kierrosta. Kauden aikana Graham osallistui myös 350-kuutioisten maailmanmestaruussarjan osakilpailuun, missä hän sijoittui toiseksi.


title: Leslie Graham

text: Graham ajoi kolmesti kolmanneksi ja kerran toiseksi eri MM-sarjojen loppupisteissä. Vuonna 1953 hän kilpaili jälleen Mansaaren TT-ajoissa, jossa hän voitti 125-kuutioisten MM-kilpailun. Hän kuitenkin menehtyi seuraavana päivänä käydyssä 500-kuutioiden kilpailussa. Hänen pyöränsä leikkasi kiinni rataan 120 mailin tuntinopeudessa Bray Hillin kohdalla ja hän lensi tuhoisasti pois pyöränsä selästä.


title: Juustopunkki

text: Juustopunkki ("Tyrolichus casei") on mätäpunkkeihin ("Acaridae") kuuluva punkki.


title: Juustopunkki

text:
Juustopunkkia esiintyy yleisesti varastoidussa ruoassa,
pääasiassa juustossa, jyvissä ja jauhoissa. Ne tulevat toimeen myös lihassa ja kuolleessa kasvillisuuden hajotessa syntyneessä eloperäisessä aineessa. Ne kuitenkin suosivat juustoa. Juustopunkit elävät vanhassa juustossa murentaen sen jauhoksi. Juustopunkit elävät 15–18 päivää. Niiden ideaaliset olosuhteet ovat lämpötilan ollessa 23 °C ja ilmankosteuden ollessa 87 %.


title: Juustopunkki

text: Juustopunkkeja lisätään Altenburger-, Milbenkäse-, ja Mimolette-juustoihin kirpeän maun aikaansaamiseksi. Juustot, joissa juustopunkkeja esiintyy tuoksuvat minttumaiselle ja niissä on hienoa harmaata pölyä, joka koostuu punkkien tyhjistä kuorista, punkkien jäänteistä ja niiden ulosteista. Suomessa juustoissa ei sallita eläimiä eikä niiden osia , ja juustopunkki luokitellaankin täällä elintarviketuholaiseksi.


title: Juustopunkki

text: Juustopunkit voivat aiheuttaa allergista ihottumaa, "dermatitista". Ne voivat altistaa astmalle ja pölyallergialle.


title: Juustopunkki

text: Koko 0,45–0,7 mm pitkä, naaras on koirasta suurempi. Juustopunkin ruumis on valkoinen ja niiden jalat ovat ruskeat. Eri Tyroclichus-lajit erotetaan toisistaan jalkojen sukasten määrästä.


title: Dps

text: Dps on bakteereissa esiintyvä proteiiniperhe. Dps on lyhenne englannista: DNA-binding protein from starved cells eli DNA:han sitoutuva nälkiintyneiden solujen proteiini. Nimensä mukaisesti osa Dps-proteiineista sitoutuu DNA:han. Dps-proteiinit suojaavat bakteeria stressitilanteissa muodostamalla DNA:n ympärille suojaavan rakenteen ja/tai sitomalla itseensä rautaa.


title: Dps

text: Vapaa rauta muodostaa solussa haitallisia reaktiivisia happiyhdisteitä reagoidessaan vetyperoksidin kanssa. Esimerkiksi hydroksyyliradikaali syntyy niin kutsutussa Fenton-reaktiossa:


title: Dps

text: Fe + HO → Fe + OH· + OH


title: Dps

text: Hapellisessa ympäristössä elävä solu ei voi välttyä vetyperoksidilta. Myös rauta on miltei kaikille eliöille välttämätön alkuaine, sillä se on tärkeä osa muun muassa hengitysketjua. Nämä kaksi, vetyperoksidi ja rauta yhdessä kuitenkin muodostavat solulle uhan. Niinpä vetyperoksidista pyritään pääsemään eroon ja rautaa varastoidaan muun muassa ferritiineihin ja Dps-proteiineihin.


title: Dps

text: Dps-proteiinit koostuvat 12 samanlaisesta alayksiköstä. Kukin alayksikkö muodostuu neljästä α-kierteestä. Keskellä on ontto ydin, johon rauta (rautaa sitovissa perheenjäsenissä) varastoituu. Rauta siirtyy ytimeen proteiinin pinnalla sijaitsevien aukkojen kautta. Matkalla ytimeen kahdenarvoinen rauta (Fe) hapettuu kolmenarvoiseksi (Fe).


title: Dps

text: Dps-proteiinien rakenne muistuttaa lähes kaikissa eliöissä esiintyvien ferritiinien rakennetta. Ferritiinit varastoivat rautaa, jota niihin mahtuu enemmän, sillä ferritiinit koostuvat 24 alayksiköstä. Ferritiinien rautaa sitova aktiivinen keskus poikkeaa kuitenkin Dps-proteiinien aktiivisesta keskuksesta.


title: Dps

text: Dps-proteiineja esiintyy laajalti bakteereissa. Niitä on löydetty mm. maitohappobakteereista sekä arkkibakteereista. Erityisen tärkeitä Dps-proteiinit ovat niille streptokokeille, joilla ei ole ferritiinejä eikä tärkeitä vetyperoksidia hajottavia entsyymejä.


title: Dps

text: Osa Dps-proteiineista kantaa Dps-nimeä, kuten E. coli Dps (EcDps). Osalla perheenjäsenistä nimi voi olla harhaanjohtava kuten helikobakteerilla, jonka Dps-proteiinista käytetään nimeä neutrofiilejä aktivoiva proteiini NapA. "Streptococcus mutans" -bakteerin Dps-proteiinin nimi puolestaan on Dpr (Dps-like peroxide resistance protein, Dps:n kaltainen peroksidiresistanssiproteiini). Nimet juontuvat ajalta, jolloin Dps-proteiinien tutkimus oli nuorta, eikä Dps-perhettä ollut vielä nimetty.


title: Dps

text: Sitomalla rautaa Dps-proteiinit auttavat solua sietämään vetyperoksidia. Esimerkiksi valkosolut tai toiset bakteerit saattavat yrittää tuhota bakteereja vetyperoksidin avulla, jolloin korkeasta vetyperoksidinsietokyvystä on etua.


title: Dps

text: Yamamoto, Y.,Higuchi, M., Poole, L.B., ja Kamio, Y. (2000) Role of the dpr product in oxygen tolerance in Streptococcus mutans. J Bacteriol 183: 3740-3747


title: Dps

text: Kauko, A., Pulliainen, A.T., Haataja, S., Meyer-Klaucke, W., Finne, J., Papageorgiou, A. (2006) Iron incormporation in Streptococcus suis Dps-like peroxidase center and leads to the formation of a ferrihydrite-like core. J Mol Biol 364: 97-109


title: Dylan Moran

text: Dylan Moran (s. 3. marraskuuta 1971) on irlantilainen koomikko, käsikirjoittaja ja näyttelijä. Hänen tunnetuin työnsä on Bafta-palkittu televisiosarja "Kirjava joukko" (2000–2004), jonka hän käsikirjoitti ja jossa hän näytteli yhtä pääosista.


title: Dylan Moran

text: Moran keskeytti opintonsa 16-vuotiaana ja vietti neljä työtöntä vuotta juopotellen ja kirjoittaen huonoja runoja. 20-vuotiaana hän ryhtyi kuitenkin työstämään komediaa. Moran kirjoitti vuosina 1995–1996 viikottaista kolumnia The Irish Timesiin. Vuonna 1998 Dylan Moran sai ison roolin televisiosarjassa "How Do You Want Me?" Seuraavana vuonna hän esiintyi pienessä roolissa elokuvassa "Notting Hill".


title: Folk-kansio

text: Folk-kansio on vuonna 1989 julkaistu albumi, jolla esiintyy kaksi 60-luvun menestyksekästä folk-yhtyettä, Finntrio ja Hootenanny Trio.


title: Lamia (mytologia)

text: Lamia () on kreikkalaisessa mytologiassa Poseidonin ja Libyan tytär, johon Zeus ihastui. Mustasukkainen Hera sai kuitenkin vihiä asiasta, ja ryösti tämän lapset. Epätoivoisena ja kostonhimoisena Lamia alkoi siepata muiden lapsia, jonka jälkeen hän murhasi nämä. Toiminnan julmuus muutti hänet kammottavan näköiseksi ja muotonsa vääristyneiksi — "lamia" tarkoittaa suurta haita tai vaihtoehtoisesti ruokatorvea, joten on oletettavaa, että Lamian muodot muuttuivat isokitaisen pedon kaltaisiksi. Syystä, jota ei ole tarkemmin selitetty, Zeus antoi hänelle kyvyn poistaa ja asetella takaisin omat silmänsä.


title: Lamia (mytologia)

text: Lamian lapsista on osittain ristiriitaista tietoa. Skylla on mainittu hänen lapsekseen, mutta toisaalta tälle on nimetty muitakin vanhempia. Zeuksen kanssa hänen kerrottiin saaneen pojan nimeltään Akhilleus ja tyttären nimeltään Sibylla.


title: Lamia (mytologia)

text: Myöhemmässä antiikin kirjallisuudessa lamia-termi muuttui monikkoon. Sana tarkoitti kauniin neidon muodon ottaneita henkiolentoja, jotka viettelivät nuorukaisia päästäkseen sitten nauttimaan näiden tuoreesta lihasta ja verestä. Nämä lamiat voidaan luokitella kuuluvaksi empusoihin. Omalla tavallaan kyse olikin siis antiikin ajan vampyyreista ja succubuksista.


title: Reto Ziegler

text: Reto Ziegler (s. 16. tammikuuta 1986 Geneve, Sveitsi) on sveitsiläinen jalkapalloilija, joka edustaa Sveitsin pääsarjassa pelaavaa FC Sionia. Hän on pelipaikaltaan vasen laitapuolustaja, mutta hän on pelannut myös hyökkäävämmässä roolissa vasempana linkkinä.


title: Reto Ziegler

text: Ziegler pelasi juniorivuosinaan Servettessa ja Lausanne-Sportissa, ennen kuin siirtyi Sveitsin suurimpaan seuraan Grasshopperiin. Kahden Zürichissa vietetyn kauden jälkeen hänet myytiin Tottenhamiin.


title: Reto Ziegler

text: Tottenhamissa Ziegler ei koskaan murtautunut kunnolla edustusjoukkueen pelaavaan kokoonpanoon vaan hän pelaili lainasopimuksilla saksalaisessa Hamburger SV:ssa, valioliigaseura Wiganissa ja italialaisessa UC Sampdoriassa, jonne hänet lopulta kaupattiin lainasopimuksen loputtua heinäkuussa 2007.


title: Reto Ziegler

text: Sampdoriassa Serie A:ssa Ziegler teki ensiesiintymisensä Parmaa vastaan 18. helmikuuta 2007. Kaudeksi 2011–2012 hän siirtyi Juventukseen, jonne joukkue osti hänet neljän vuoden sopimuksella. Hän ei kuitenkaan päässyt pelaamaan Juventuksessa ainuttakaan virallista ottelua, vaan pelasi lainalla Fenerbahçessa, Lokomotiv Moskovassa ja Sassuolossa ennen kuin siirtyi Sioniin tammikuussa 2015.


title: Reto Ziegler

text: Sveitsin maajoukkueessa Ziegler teki debyyttinsä 26. maaliskuuta 2005 MM-karsintaottelussa Ranskaa vastaan. Hän kuului Sveitsin joukkueeseen MM-kilpailuissa 2010 (pelasi kolme ottelua) ja 2014 (ei päässyt kentälle). Yhteensä Ziegler on edustanut Sveitsiä 35 maaottelussa.


title: Samettipunkit

text: Samettipunkit ("Trombidiidae") ovat erittäin yleisiä punkkeja, jotka elävät maaperässä ja ruohossa. Niitä on lukuisia eri lajeja. Samettipunkkien nimi tulee niiden kirkkaan punaisesta väristä ja pienistä karvoista, jotka antavat niille samettimaisen ulkonäön.


title: Samettipunkit

text: Samettipunkkien punainen väri on varoitusväri, joka kertoo niiden pahasta mausta.


title: Samettipunkit

text: Samettipunkkien nymfit ovat parasiitteja, kuoriutumisen jälkeen ne kiipeävät ohikulkevaan hämähäkkiin tai hyönteiseen ja imevät tästä verta. Samettipunkit ovat hitaasti liikkuvia, mutta ne syövät kokoonsa nähden paljon. Nuoret punkit metsästävät monta kertaa itsensä kokoisia saaliita, esimerkiksi heinäsirkkoja. Samettipunkit eivät yleensä tapa hyönteistä, vaan pudottautuvat jonkin ajan kuluttua pois. Ne syövät myös hyönteisten munia. Tämän jälkeen ne asettuvat maaperään ja muuntuvat aikuisiksi. Samettipunkit eivät ole minkäänlainen uhka ihmisille.


title: Mors Principium Est

text: Mors Principium Est () on suomalainen Porissa 1999 perustettu melodista death metalia soittava yhtye. Mors Principium Estin perustivat Jori Haukio, Jarkko Kokko ja Toni Nummelin. Myöhemmin samana vuonna yhtyeeseen liittyi vielä Mikko Sipola. Jori toimi soolokitaristina ja laulajana, Jarkko kitaristina, Mikko rumpalina ja Toni kosketinsoittajana.


title: Mors Principium Est

text: Vuoden 2000 alussa Haukio kuitenkin kyllästyi laulamiseen ja halusi keskittyä vain kitaran soittoon, joten yhtye tarvitsi uuden laulajan. Ville Viljanen otti yhteyttä Mors Principium Estiin ja koelaulujen jälkeen hänet valittiin uudeksi laulajaksi. Ensimmäinen demo äänitettiin ilman basistia, mutta kun levy-yhtiö Listenable Records kiinnostui yhtyeestä, oli tärkeää löytää uusi bassonsoittaja. Vuonna 2001 yhtyeeseen liittyi basisti Teemu Heinola. Vuotta, kahta demoa ja muutamaa keikkaa myöhemmin työ kuitenkin palkittiin ja Listenable Records tarjosi kolme albumia sisältävän sopimuksen. Ensimmäisen "Inhumanity"-albumin äänitys ja miksaus tapahtui Suomessa Tico Tico Studiolla joulukuussa 2002, ja se masteroitiin Finnvox-studiolla tammikuussa 2003. Levy julkaistiin samana keväänä.


title: Mors Principium Est

text: Toinen albumi "The Unborn" tehtiin samoilla studioilla kuin debyyttilevykin ja se julkaistiin keväällä 2005 lukuun ottamatta Yhdysvaltoja, missä julkaisu tapahtui vuoden lopussa.


title: Mors Principium Est

text: Kolmas albumi "Liberation = Termination" äänitettiin useassa paikassa ympäri Suomea, ja se masteroitiin Kaliforniassa. Albumi julkaistiin 27. maaliskuuta 2007.


title: Sahan presidentti

text: Sahan presidentti on Venäjän federaatioon kuuluvan Sahan tasavallan valtionpäämies ja korkein virka-asema. Sahan presidentin virkakausi on viisi vuotta. Presidentti johtaa hallitusta ja valitsee pääministerin. Varapresidenttinä toimii pääministeri.


title: Sahan presidentti

text: Sahan presidentti valittiin vuosina 1991, 1996 ja 2002 suoralla kansanvaalilla. Jos kukaan ei saanut yli puolia ääniä ensimmäisellä kierroksella, järjestettiin toinen kierros kahden eniten ääniä saaneen ehdokkaan kesken. Vuonna 2004 Venäjän federaatiossa säädettiin laki, jonka mukaan tasavallan parlamentti valitsee presidentin Venäjän federaation presidentin antaman esityksen perusteella.


title: Sahan presidentti

text: Sahan tasavallan presidentin virka perustettiin vuonna 1991 ja 20. joulukuuta samana vuonna pidetyn presidentin vaalin ensimmäisellä kierroksella presidentiksi valittiin Sahan tasavallan korkeimman neuvoston puheenjohtaja Mihail Nikolajev. Korkeimman neuvoston puheenjohtaja oli siihen asti ollut Sahan tasavallan korkein virka-asema.


title: Sahan presidentti

text: Nikolajev valittiin toiselle kaudelle 22. joulukuuta 1996 pidetyn presidentinvaalin ensimmäisellä kierroksella. Nikolajev sai 60 prosenttia äänistä, voittaen A. Aleksejevin, joka sai 26,1 prosenttia äänistä.


title: Sahan presidentti

text: Sahan tasavallan kolmansissa presidentinvaaleissa oli kaikkiaan kuusi ehdokasta. Vaalin ensimmäinen kierros pidettiin 23. joulukuuta 2001. Kukaan kuudesta ehdokkaasta ei saanut yli puolia äänistä, joten järjesttiin toinen kierros. Toiselle kierrokselle pääsivät ensimmäisellä kierroksella eniten ääniä saaneet Vjatšeslav Štyrov ja Fedot Tumusov. Vaalin toinen kierros pidettiin 13. tammikuuta 2002 ja presidentiksi valittiin Vjatšeslav Štyrov, joka sai 59,2 prosenttia äänistä. Tumusov sai 34,6 prosenttia äänistä.


title: Sahan presidentti

text: Vuonna 2006 Sahan presidenttiä ei valittu suoralla kansanvaalilla, kuten aikaisemmin, vaan valinnan teki vuonna 2004 säädetyn Venäjän federaation lain mukaan Sahan parlamentti, Venäjän federaation presidentin antaman esityksen pohjalta. Venäjän federaation presidentti Vladimir Putin antoi 28. marraskuuta 2006 Sahan parlamentille esityksen, jonka mukaan Vjatšeslav Štyrov valittaisiin toiselle kaudelle. Sahan parlamentti, Il Tumen, hyväksyi esityksen 7. joulukuuta 2006 äänin 60 – 3, yhden äänestäessä tyhjää. Štyrov erosi tehtävästään kesken kauden 31. toukokuuta 2010, jolloin virkaa tekeväksi presidentiksi nimitettiin silloinen pääministeri Jegor Borisov. Borisov valittiin Sahan presidentiksi 9. kesäkuuta 2010 Il Tumenin hyväksyessä Venäjän presidentin esityksen asiasta äänin 61–2 ja hän astui virkaansa 17. kesäkuuta 2010.


title: Inhumanity

text: Inhumanity on Mors Principium Estin vuonna 2003 julkaistu ensimmäinen studioalbumi. Se uudelleenjulkaistiin vuonna 2006, uudelleenjulkaisussa on erilainen kansi ja kolme bonuskappaletta.Japanin bonuskappale


title: Inhumanity

text: Vuoden 2006 uudelleenjulkaisu


title: Alppihiihto talviolympialaisissa 1972

text: XI talviolympialaisissa Sapporossa vuonna 1972 alppihiihto oli kahdeksatta kertaa olympialaisten ohjelmassa. Alppihiihdossa järjestettiin kuusi kilpailutapahtumaa: pujottelu, suurpujottelu ja syöksylasku sekä miehillä että naisilla.


title: Viktor Malmberg

text: Nils Viktor Albin Malmberg (20. kesäkuuta 1867 Uusikaarlepyy – 30. lokakuuta 1936 Helsinki) oli suomalainen kuvanveistäjä.


title: Viktor Malmberg

text: Malmbergin aihevalinnoissa ja muodon käsittelyssä oli aluksi vaikutteita hänen opettajaltaan Robert Stigelliltä. Hänen parhaina teoksinaan pidetään C. E. Sjöstrandin marmorista rintakuvaa vuodelta 1894 ja "Vedenkantajaa" (1924).


title: Viktor Malmberg

text: Malmberg oli eritoten pedagogi ja hän tekikin pitkän päivätyön oman alansa opettajana Suomen Taideyhdistyksen piirustuskoulussa, Teknillisessä korkeakoulussa ja Taideteollisen keskuskoulussa, joissa hän opetti kolmen vuosikymmenen ajan.


title: Viktor Malmberg

text: Malmberg debytoi Suomen Taiteilijain näyttelyssä vuonna 1895. Hän opiskeli Taideteollisessa keskuskoulussa Robert Stigellin johdolla vuosina 1890–1892 ja 1902, lisäksi hän opiskeli ajan tavan mukaan myös ulkomailla Académie Julianissa ja Scuola Liberassa Firenzessä 1890-luvulla.


title: The Unborn (albumi)

text: The Unborn on vuonna 2005 julkaistu Mors Principium Est -yhtyeen toinen albumi.


title: Set

text: Set (vanhassa Raamatun käännöksessä Seet, , ) on Vanhan testamentin Ensimmäisessä Mooseksen kirjassa Aadamin ja Eevan kolmas poika, ja Kainin ja Abelin veli. Hän oli näiden ohella ainoa nimeltä mainittu Aadamin ja Eevan lapsista. Ensimmäisen Mooseksen kirjan mukaan Set syntyi sen jälkeen, kun Kain oli surmannut Abelin, ja Eeva uskoi Jumalan suoneen hänet korvaukseksi Abelin sijaan. Kun Set oli elänyt 105 vuotta, hän sai pojan nimeltä Enos. Myöhemmin hän sai lisää poikia ja tyttäriä. Raamatun mukaan Set eli kaikkiaan 912 vuotta, eli hän olisi kuollut 18 vuotta nuorempana kuin isänsä Aadam.


title: Set

text: Setiläiset gnostilaiset kunnioittivat Setiä ja katsoivat hänen olleen jumalallinen inkarnaatio, joka välitti Aadamilla olleen tiedon todellisesta Jumalasta ihmiskunnalle. Tämän vuoksi "Setin jälkeläiset" katsoivat olevansa joukko ylempiä valittuja ihmiskunnan joukossa. Set esiintyy useissa gnostilaisissa kirjoituksissa, esimerkiksi "Johanneksen salaisessa kirjassa". Hänen mukaansa on nimetty mm. kirjoitukset "Setin kolme kivitaulua" ja "Suuren Setin toinen opetus".


title: Sinitoukohärkä

text: Sinitoukohärkä ("Meloe violaceus") on 1,5–4 cm pitkä kovakuoriainen. Aikuiset yksilöt käyttävät ravintonaan kasveja.


title: Sinitoukohärkä

text: Sinitoukohärkä on teräksensininen kovakuoriainen, jonka ruumis on pehmeä ja kiiltävä. Sen peitinsiivet ovat vain pienet lehtimäiset levyt takaruumiin etureunassa. Naaraan takaruumis on pullea. Häirittynä toukohärkien reisinivelistä tihkuu keltaista kantaridiini-myrkkyä (engl. cantharidin, CHO, CAS 56-25-7).


title: Sinitoukohärkä

text: Sinitoukohärän munista syntyy "triunguliinitoukkia", jotka kiipeävät kasveille, josta nappaavat kyydin erakkomehiläispesään, jossa ne loisivat syömällä mehiläisen munia ja toukkia ja hunajaa.


title: Luettelo Ranskan avointen miesten nelinpelin voittajista

text: Tämä on luettelo Ranskan avoimen tennisturnauksen miesten nelinpelin voittajista.


title: Floridanhylje

text: Floridanhylje ("Monachus tropicalis") on todennäköisesti sukupuuttoon kuollut hyljelaji, joka eli Karibianmerellä ja Meksikonlahdella.


title: Floridanhylje

text: Floridanhyljeuros oli noin 2,2–2,4 metriä pitkä ja se painoi jopa 200 kg. Yleisväriltään hylkeet olivat ruskeita ja vatsasta kellertävän vaaleita. Koiraat olivat naaraita hieman kookkaampia. Kuuttien arvellaan syntyneen noin metrin mittaisina ja painaneen vajaat 20 kg.


title: Floridanhylje

text: Floridanhyljeet viettivät suurimman osan ajastaan vedessä. Ne lepäilivät ja lisääntyivät suojaisilla kallioilla ja hiekkarannoilla. Hylkeet söivät äyriäisiä, tursaita, ankeriaita ja mahdollisesti koralliriutan kaloja. Muiden hylkeiden tapaan floridanhylje oli hidas liikkumaan maalla. Lajilta puuttui ihmispelko ja se päästi ihmisen melko lähelle, joten se oli helppo tappaa. Lajin elintavoista tiedetään varsin vähän, koska sitä ei ehditty tutkia kunnolla ennen sen häviämistä. Kuutit syntyivät todennäköisesti joulukuussa, koska jotkut siihen aikaan tapetut naaraat Yucatánilla kantoivat lähes syntymisvalmiita sikiöitä. Floridanhylkeen uskotaan eläneen keskimäärin noin 20-vuotiaaksi.


title: Floridanhylje

text: Kristoffer Kolumbus näki matkallaan floridanhylkeitä vuonna 1494 ja kutsui niitä merisusiksi.


title: Floridanhylje

text: Floridanhylkeiden kanta oli vielä elinvoimainen joitain vuosisatoja sitten, mutta se romahti pyynnin vuoksi 1900-lukuun mennessä. Floridanhylkeitä saatettiin saada saaliksi kerralla jopa sata yksilöä. Viimeinen havainto hylkeestä Yhdysvalloissa oli vuonna 1932 Texasista. Viimeinen varmistettu havainto floridanhylkeestä tehtiin 1952, jolloin pieni hyljeryhmä nähtiin Jamaikalla lähellä Seranilla Bankia. Tämän jälkeen lajista ei ole tehty varmistettuja havaintoja.


title: Barbelo

text: Barbelo on gnostilainen termi, joka viittaa useissa setiläisen kosmogonian mytologioissa Jumalan ensimmäiseen emanaatioon. Barbeloon viitataan myös nimityksillä ”Äiti-Isä” (mikä vihjaa hänen androgyynisyydestään), ”ensimmäinen ihminen”, ”Pyhä Henki”, ”kolminkertaisesti maskuliininen”, ”androgyyni, jolla on kolme nimeä” ja ”ikuinen olento näkymättömien joukossa”.


title: Barbelo

text: Parhaan kuvan setiläisestä niin sanotusta klassisesta gnostilaisesta luomismyytistä ja samalla Barbelon ilmaantumisesta ja asemasta antaa "Johanneksen salainen kirja". Sen mukaan Barbelosta tuli ”kaikkeuden kohtu, sillä hän oli ensimmäinen kaikista”. Barbelon emanaation on ajateltu toimineen jumaluuden välittävänä luovana piirteenä, koska gnostilaisuudessa Korkeimman Jumalan täydellisyyttä, tavoittamattomuutta ja liikkumattomuutta korostetaan, eikä sen katsota olevan aktiivisesti osallisena luomisessa.


title: Jus ad bellum

text: Jus ad bellum (latinaa, tarkoittaa "oikeutettua sotaa") on käsite, jolla kuvataan kriteerejä, jotka tulee täyttää ennen sodan aloittamista, jotta sota olisi oikeutettu.


title: Jus ad bellum

text: Jus ad bellum -sääntöjen kohteina ovat valtioiden päämiehet, koska poliittiset johtajat aloittavat sodat ja ovat niistä vastuussa. Rikkoessaan sääntöjä he syyllistyvät sotarikokseen. Sota on oikeutettu vain, jos se täyttää kaikki seuraavat kuusi vaatimusta:


title: Jus ad bellum

text: 1) Oikeutettu peruste, esimerkiksi itsensä tai muiden puolustaminen ulkoista hyökkäystä vastaan tai väärintekijöiden rankaiseminen; lyhyesti sanoen: aggression vastustaminen. Aggressio on epäoikeutettua väkivaltaa, koska se rikkoo kohteena olevien oikeuksia. Valtiolla, joka kunnioittaa kansalaistensa ihmisoikeuksia on oikeus poliittiseen suvereniteettiin ja alueelliseen koskemattomuuteen. Sillä on myös oikeus aseellisesti puolustaa näitä oikeuksia ja kansalaistensa ihmisoikeuksia. Muilla valtioilla on oikeus liittyä uhrin puolelle sotaan.


title: Jus ad bellum

text: 2) Oikea tarkoitus on taistelua juuri tuon oikeutetun perusteen puolesta. Tämän täytyy olla valtion todellisena motiivina. Epäoikeutetut sivutavoitteet kuten valta, maan anastaminen, kosto tai etninen viha eivät tule kysymykseenkään.


title: Jus ad bellum

text: 3) Oikea auktoriteetti ja julkistaminen merkitsevät että:


title: Jus ad bellum

text: 4) Sodan on oltava viimeinen keino, johon valtio turvautuu käytyään läpi kaikki todennäköiset rauhanomaiset vaihtoehdot konfliktin ratkaisemiseksi (kuten diplomaattiset neuvottelut). Sodan täytyy olla ainoa järkevä vaihtoehto.


title: Jus ad bellum

text: 5) Onnistumisen todennäköisyys merkitsee, että sodalla on odotettavasti merkittävä vaikutus tilanteeseen. Tarpeetonta väkivaltaa on vältettävä.


title: Jus ad bellum

text: 6) Suhteellisuus merkitsee, että valtion täytyy ennen sodan aloittamista punnita odotettavissa olevat yleisesti hyvät seuraukset (kuten oikeutetun perusteen turvaaminen) sekä odotettavissa olevat yleisesti pahat seuraukset (kuten miestappiot). Toimintaa voidaan jatkaa vain, jos hyödyt ovat kustannusten arvoiset.


title: Jus ad bellum

text: Ensimmäiset kolme ehtoa ovat velvollisuuseettiset. Seuraavat kolme ovat seurauseettisiä. Nämä kuusi vaatimusta ovat täysin oikeutetun sodan erikseen välttämättömät ja yhdessä riittävät ehdot. Oikeutus joko on täydellinen, tai sitä ei ole ollenkaan. Periaatteena "kaikki tai ei mitään".


title: Saamen lippu

text: Saamen lippu on saamelaisten kansallisuuden tunnus, joka virallistettiin vuonna 1986. Lipussa on kaksivärinen ympyrä, jonka sininen osa kuvaa kuuta ja punainen osa aurinkoa. Lipun värit tulevat saamelaisten kansan- ja kansallispuvussa gaktissa käyttämistä väreistä.


title: Saamen lippu

text: Lipun kuva-aihe tulee noitarummusta ja Ruotsin saamelaisen Anders Fjellnerin runosta "Biejjie-baernie" eli "Auringonpojat". Runossaan Fjellner kuvaa saamelaisia auringon pojiksi ja tyttäriksi.


title: Saamen lippu

text: Ensimmäinen ehdotus saamelaisten lipusta tuli taiteilija Synnøve Persenilta vuonna 1977. Persenin lippua, joka oli kolmivärinen ja ilman ympyrää, käyttivät ensimmäistä kertaa Alattio-Kautokeinon vesivoimalan ja padon vastustajat.


title: Saamen lippu

text: Saamelaisneuvosto käynnisti suunnittelukilpailun, jonka voitti taiteilija Astrid Båhl. Lippu hyväksyttiin Åressa pidetyssä saamelaisten 13. pohjoismaisessa konferenssissa 15. elokuuta 1986. Samassa konferenssissa hyväksyttiin myös "Sámi soga lávlla" (Saamen suvun laulu) -runon käyttö saamelaisten kansallislauluna.Saamen lippua käytetään kuten Suomen lippua. Sillä voi juhlistaa perhetapahtumia tai suruliputtaa. Saamelaisalueen viranomaiset ja yhteisöt, kuten seurakunnat, liputtavat sekä Saamen että Suomen lipuilla.


title: Kristus Vapahtajan katedraali (Moskova)

text: Kristus Vapahtajan katedraali () on suuri ortodoksinen kirkkorakennus Moskovan keskustassa Venäjällä. Se sijaitsee lähellä Kremliä Moskvajoen rannalla. Katedraali on maailman suurimpia ortodoksisia kirkkorakennuksia ja se edustaa uusbysanttilaista tyyliä. Alkuperäisen kirkon rakentaminen aloitettiin 1830-luvulla. Neuvostoliiton aikana vuonna 1931 kirkko tuhottiin täysin, mutta se rakennettiin uudestaan alkuperäisen mukaiseksi 1990-luvulla.


title: Kristus Vapahtajan katedraali (Moskova)

text: Isänmaallisen sodan jälkeen 1812 virisi ajatus pystyttää uusi kirkko Moskovaan Napoleonista saadun voiton kunniaksi. Aleksanteri I:n käskystä Moskovan Varpusvuorille alettiin rakentaa uusklassista kirkkoa, mutta perustusten sortumisen vuoksi työt keskeytettiin ja uusi kutsukilpailu aloitettiin. Uuden keisarin myötä arkkitehtuurin valtasuuntakin vaihtui perinteisempään. Keisari Nikolai I uskoi kirkon rakentamisen 1830-luvulla arkkitehti Konstantin Tonille, jonka suunnittelema uusbysanttilainen luomus käytti esikuvanaan Konstantinopolin Hagia Sofian kirkkoa.


title: Kristus Vapahtajan katedraali (Moskova)

text: Nikolai I muurasi uuden kirkon peruskiven nykyiselle paikalle vuonna 1839, mutta rakennustyöt kestivät 44 vuotta, ja katedraali vihittiin vasta 1883 Aleksanteri III:n kruunajaisten yhteydessä. Jo ennen virallista vihkimistä kirkossa sai kantaesityksensä 20. elokuuta 1882 Pjotr Tšaikovskin kuuluisa Orkesterialkusoitto 1812. Kirkon kuoro oli aikoinaan maan parhaita, ja sen kuoronjohtajina toimivat säveltäjät Arhangelski ja Tšesnokov. Fjodor Šaljapin esiintyi hänkin katedraalissa.


title: Kristus Vapahtajan katedraali (Moskova)

text: Lokakuun vallankumouksen jälkeen Lazar Kaganovitšin johdolla 5. joulukuuta 1931 Moskovan suurin rakennus tuhottiin perustuksiaan myöten räjäyttämällä, koska sen paikalle kaavailtiin vielä suurempaa maamerkkiä - valtaisaa Neuvostojen palatsia. Kirkon esineistö ja osa koristelusta siirrettiin muualle ennen räjäytystä. Katedraalin ulkoseiniä koristaneet marmorireliefit varastoitiin Donskoin luostariin.


title: Kristus Vapahtajan katedraali (Moskova)

text: Neuvostojen palatsia ei koskaan toteutettu. Palatsin perustuksia varten tehtyyn monttuun avattiin 1960-luvun alussa maauimala ”Moskva”.


title: Kristus Vapahtajan katedraali (Moskova)

text: Venäjän ortodoksinen kirkko sai luvan rakentaa Kristus Vapahtajan katedraalin uudelleen entiselle paikalle vanhojen piirustusten mukaan helmikuussa 1990. 5. joulukuuta 1990 paikalle asetettiin symbolinen peruskivi ja 1992 perustettiin rahasto kirkon uudelleenrakennusta varten. Perustustyöt alkoivat syksyllä 1994, alakirkko (Kristuksen kirkastuksen kirkko) valmistui 1996 ja valmis katedraali vihittiin käyttöön 19. elokuuta 2000.


title: Kristus Vapahtajan katedraali (Moskova)

text: Ennallistamisesta vastasi aluksi restauraattori Aleksei Denisov, mutta vastuu siirtyi myöhemmin kuvanveistäjä Zurab Tseretelille, joka lisäsi kirkon kivijalan yläpuolelle kiistellyt pronssiset reliefit (niitä ei alkuperäisessä ollut). Kirkon sisätilan freskokoristelu on sekin saanut osakseen kritiikkiä. Rakentamisen aikataulu oli hämmästyttävän nopea, vaikka hanketta vaivasivat syytökset väärinkäytöksistä. Uusi katedraali ei juridisesti kuulu Moskovan patriarkaatille, vaan kaupunginhallitukselle.


title: Kristus Vapahtajan katedraali (Moskova)

text: Boris Jeltsin, Venäjän ensimmäinen presidentti, siunattiin Kristus Vapahtajan katedraalissa 25. huhtikuuta 2007, jonka jälkeen hänet haudattiin Moskovan Novodevitšin hautausmaalle.


title: Helena (mytologia)

text: Helena (), joka tunnettiin myös Troijan Helenana, oli kreikkalaisessa mytologiassa Zeuksen ja Ledan tytär, ja Menelaoksen, Spartan kuninkaan puoliso. Hän oli Kastorin, Polydeukeen ja Klytaimestran sisar. Troijan sota alkoi, kun Paris sieppasi hänet.


title: Helena (mytologia)

text: Useimmissa kertomuksissa, mukaan lukien Ilias ja Odysseia, Helena on Zeuksen ja Ledan tytär. Euripideen näytelmä "Helena", joka on myöhäiseltä viidenneltä vuosisadalta eaa., on varhaisin lähde kertomaan tunnetuimman version Helenan syntymästä, jossa Zeus joutsenen hahmon ottaneena ja kotkan takaa-ajamana etsi turvaa Ledan sylistä. Leda kiintyi joutseneen ja nämä kaksi makasivat yhdessä. Aikanaan Leda sai munan, josta Helena kuoriutui. Toisessa versiossa tosin kerrotaan, että Helena olisikin ollut Nemesiksen, koston jumalan, tytär.


title: Helena (mytologia)

text: Kaksi ateenalaista, Theseus ja Peirithoos, antoivat lupauksen avioitua Zeuksen tyttärien kanssa. Theseus valitsi Helena-lapsen, ja niin hän ja Peirithoos sieppasivat tämän pitääkseen hänet kunnes hän olisi tarpeeksi vanha avioon. Peirithoos puolestaan valitsi Persefonen, Haadeen puolison. He jättivät Helenan Theseuksen äidin, Aithran, luo ja matkustivat manalaan Haadeksen valtakuntaan siepatakseen Persefonen. Haades teeskenteli olevansa vieraanvarainen ja järjesti pidot, mutta heti kun miehet istuivat alas, käärmeet kietoituivat heidän jalkojensa ympärille pitäen heidän paikoillaan. Tämän jälkeen Kastor ja Polydeukes pelastivat Helenan ja palasivat hänen kanssaan takaisin Spartaan.


title: Helena (mytologia)

text: Useimmissa lähteissä mainitaan, että Helena oli tapahtumien aikaan melkoisen nuori. Lesboksen Hellanikos kertoo hänen olleen seitsenvuotias, kun taas Diodoros Sisilialainen väittää häntä kymmenvuotiaaksi. Toisaalta Stesikhoros kertoo Ifigeneian olleen Theseuksen ja Helenan tytär, jolloin olisi ilmeistä, että Helena olisi ollut lapsensynnytysiässä. Useimmiten Ifigeneian sanotaan kuitenkin olleen Agamemnonin ja Klytaimestran tytär, mutta Duris Samoslainen ja muut myöhemmät kirjoittajat seurasivat Stesikhoroksen selostusta tapahtuneesta.


title: Helena (mytologia)

text: Kun Helenan tuli aika astua avioon, monet kuninkaat ja prinssit ympäri maailmaa saapuivat pyytämään hänen kättään tai laittoivat lähettiläänsä tekemään sen puolestaan. Kilpakosijoiden joukossa olivat Odysseus, Menestheus, Aias, Diomedes, Patroklos sekä Idomeneus, mutta suosikki oli Thyestestä maanpakoon veljensä kanssa lähtenyt Menelaos, joka joidenkin lähteiden mukaan ei itse saapunut paikalle, vaan häntä edusti hänen veljensä Agamemnon. Kaikki paitsi Odysseus toivat mukanaan paljon myötäjäislahjoja.


title: Helena (mytologia)

text: Tyndareus ei uskaltanut valita voittajaa kosijoista tai edes lähettää ketään pois peläten loukkaavansa heitä ja aiheuttavansa siten riitaa kosijoiden keskuudessa. Odysseus lupasi ratkaista ongelman, jos Tyndareus vain auttaisi häntä Penelopen, Ikaroksen tyttären kosiskelussa. Tyndareus suostui tähän heti, ja niin Odysseus ehdotti, että ennen valinnan tekemistä kaikkien kosijoiden tulisi vannoa juhlallinen vala, jossa nämä lupaavat puolustaa valittua puolisoa ketä tahansa vastaan, joka yrittää riitauttaa valinnan. Tämä ratkaisu osoittautuikin toimivaksi, ja niin Helena ja Menelaos naivat toisensa. Tyndareuksen kuoleman jälkeen Menelaoksesta tuli Spartan kuningas, koska ainoat miespuoliset vallanperijät, Kastor ja Polydeukes, olivat kuolleet ja nostettu Olympos-vuorelle.